title: 2007/436/KE,Euratom: Deċiżjoni tal-Kunsill tas- 7 ta’ Ġunju 2007 dwar is-sistema tar-riżorsi proprji tal-Komunitajiet Ewropej

text:
               23.6.2007

               MT

               Il-Ġurnal Uffiċjali ta’ l-Unjoni Ewropea

               L 163/17

         DEĊIŻJONI TAL-KUNSILL
   tas-7 ta’ Ġunju 2007
   dwar is-sistema tar-riżorsi proprji tal-Komunitajiet Ewropej
   (2007/436/KE, Euratom)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 269 tiegħu,
   Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika, u b’mod partikolari l-Artikolu 173 tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Wara li kkunsidra l-opinjoni tal-Qorti ta’ l-Awdituri (2),
   Wara li kkunsidra l-opinjoni tal-Kumitat Ekonomiku u Soċjali (3),
   Billi:

               (1)

               Il-Kunsill Ewropew imlaqqa’ fi Brussell fil-15 u s-16 ta’ Diċembru 2005 ikkonkluda, inter alia, li l-arranġamenti dwar ir-riżorsi proprji għandhom ikunu ggwidati mill-objettiv ġenerali ta’ l-ekwità. Għaldaqstant dawk l-arranġamenti għandhom jiżguraw, b’konformità mal-konklużjonijiet rilevanti tal-Kunsill Ewropew ta’ Fontainebleau ta’ l-1984, li l-ebda Stat Membru ma jkollu jġorr piż baġitarju li jkun eċċessiv meta mqabbel mal-prosperità relattiva tiegħu. Huwa għalhekk xieraq li jiddaħħlu dispożizzjonijiet li jkopru Stati Membri speċifiċi.

               (2)

               Is-sistema tar-riżorsi proprji tal-Komunitajiet għandha tiżgura li jkun hemm riżorsi adegwati għall-iżvilupp xieraq tal-politika tal-Komunitajiet, soġġetta għall-ħtieġa ta’ dixxiplina baġitarja stretta.

               (3)

               Għall-finijiet ta’ din id-Deċiżjoni, id-dħul nazzjonali gross (DNG) għandu jkun definit bħala DNG annwali bi prezzijiet tas-suq kif previst mill-Kummissjoni fl-applikazzjoni tas-sistema Ewropea ta’ kontijiet nazzjonali u reġjonali fil-Komunità (minn issa ‘l quddiem imsejħa l-“ESA 95”) skond ir-Regolament tal-Kunsill (KE) Nru 2223/96 (4).

               (4)

               Bil-ħsieb tal-bidla mill-ESA 79 għall-ESA 95 għal finijiet ta’ baġit u ta’ riżorsi proprji, u sabiex l-ammont ta’ riżorsi finanzjarji għad-dispożizzjoni tal-Komunitajiet jibqa’ mhux mibdul, il-Kummissjoni kkalkulat mill-ġdid, skond l-Artikolu 3(1) u 3(2) tad-Deċiżjoni tal-Kunsill Nru 2000/597/KE, Euratom tad-29 ta’ Settembru 2000 dwar is-sistema tar-riżorsi proprji tal-Komunitajiet Ewropej (5), il-limitu massimu ta’ riżorsi proprji u l-limitu massimu ta’ approprjazzjonijiet għall-impenji, espressi sa żewġ punti deċimali, abbażi tal-formula f’dak l-Artikolu. Fit-28 ta’ Diċembru 2001, il-Kummissjoni kkomunikat il-limiti massimi l-ġodda lill-Kunsill u lill-Parlament Ewropew. Il-limitu massimu ta’ riżorsi proprji ġie stabbilit għal 1.24 % tad-DGN totali ta’ l-Istati Membri fi prezzijiet tas-suq u l-limitu massimu ta’ approprjazzjonijiet għall-impenji ġie stabbilit għal 1.31 % tad-DGN totali ta’ l-Istati Membri. Il-Kunsill Ewropew tal-15 u s-16 ta’ Diċembru 2005 ikkonkluda li dawn il-limiti għandhom jinżammu fil-livelli attwali.

               (5)

               Sabiex l-ammont ta’ riżorsi finanzjarji għad-dispożizzjoni tal-Komunitajiet jibqa’ mhux mibdul, huwa xieraq li dawn il-limiti massimi espressi f’perċentwal tad-DGN jibqgħu l-istess anke f’każ ta’ modifiki fl-ESA 95 li jinvolvu bidla sinifikanti fil-livell ta’ DGN.

               (6)

               Wara l-implimentazzjoni fil-liġi ta’ l-Unjoni Ewropea tal-ftehim konklużi waqt in-negozjati multilaterali dwar il-kummerċ fl-Uruguay Round, m’għad hemm l-ebda differenza materjali bejn id-dazji agrikoli u dawk doganali. Huwa għalhekk xieraq li titneħħa din id-distinzjoni fil-qasam tal-baġit ġenerali ta’ l-Unjoni Ewropea.

               (7)

               Għall-finijiet ta’ trasparenza u sempliċità, l-Kunsill Ewropew tal-15 u s-16 ta’ Diċembru 2005 ikkonkluda li r-rata uniformi tal-ġbir tar-riżorsa tal-VAT għandha tkun stabbilita għal 0.30 %.

               (8)

               Il-Kunsill Ewropew tal-15 u s-16 ta’ Diċembru 2005 ikkonkluda li, għall-perijodu 2007-2013, l-Awstrija, il-Ġermanja, l-Olanda u l-Iżvezja għandhom jibbenefikaw minn rati tal-ġbir tal-VAT imnaqqsa u li fl-istess perijodu l-Olanda u l-Iżvezja għandhom jibbenefikaw minn tnaqqis gross fil-kontribuzzjonijiet annwali tagħhom ibbażati fuq id-DGN.

               (9)

               Il-Kunsill Ewropew tal-15 u s-16 ta’ Diċembru 2005 ikkonkluda li l-mekkaniżmu ta’ korrezzjoni favur ir-Renju Unit għandu jibqa’, flimkien mal-finanzjament imnaqqas tal-korrezzjoni li jibbenefikaw minnu l-Ġermanja, l-Awstrija, l-Iżvezja u l-Olanda. Madankollu, wara perijodu ta’ introduzzjoni gradwali bejn l-2009-2011, ir-Renju Unit għandu jieħu sehem sħiħ fil-finanzjament ta’ l-infiq tat-tkabbir, ħlief fil-każ ta’ pagamenti agrikoli diretti u ta’ nfiq relatat mas-suq, u li dik il-parti tan-nefqa fuq l-iżvilupp rurali li toriġina mit-taqsima tal-garanzija tal-Fond Agrikolu Ewropew ta’ Gwida u Garanzija (FAEGG). Għaldaqstant, il-kalkolu tal-korrezzjoni favur ir-Renju Unit għandu jiġi aġġustat billi progressivament jibda jeskludi l-infiq allokat lill-Istati Membri li ssieħbu fl-UE wara t-30 ta’ April 2004, bl-eċċezzjoni ta’ nfiq għall-iżvilupp agrikolu rurali kif imsemmi hawn fuq. Il-kontribuzzjoni addizzjonali tar-Renju Unit li tirriżulta mit-tnaqqis fin-nefqa allokata m’għandhiex taqbeż l-EUR 10.5 biljun fi prezzijiet ta’ l-2004 waqt il-perijodu 2007-2013. Fil-każ ta’ aktar tkabbir qabel l-2013, ħlief għall-adeżjoni tal-Bulgarija u r-Rumanija, l-ammont ser jiġi aġġustat għaldaqstant.

               (10)

               Il-Kunsill Ewropew tal-15 u s-16 ta’ Diċembru 2005 ikkonkluda li l-punt (f) tat-tieni subparagrafu ta’ l-Artikolu 4 tad-Deċiżjoni 2000/597/KE, Euratom rigward l-esklużjoni tan-nefqa annwali pre-adeżjonali fil-pajjiżi li ser jingħaqdu mill-kalkolu tal-korrezzjoni favur ir-Renju Unit, għandu jieqaf milli japplika fit-tmiem ta’ l-2014.

               (11)

               Il-Kunsill Ewropew tal-15 u s-16 ta’ Diċembru 2005 stieden lill-Kummissjoni biex twettaq reviżjoni sħiħa u mifruxa li tkopri l-aspetti kollha ta’ l-infiq ta’ l-UE, inkluż il-Politika Agrikola Komuni (PAK), u tar-riżorsi, inkluż it-tnaqqis tar-Renju Unit, u tirrapporta dwar dan fl-2008/2009.

               (12)

               Għandhom jiġu stabbiliti dispożizzjonijiet li jkopru l-bidla mis-sistema stabbilita permezz tad-Deċiżjoni 2000/597/KE, Euratom għal dik imdaħħla minn din id-Deċiżjoni.

               (13)

               Il-Kunsill Ewropew tal-15 u s-16 ta’ Diċembru 2005 ikkonkluda li din id-Deċiżjoni għandu jkollha effett fl-1 ta’ Jannar 2007,

         STABBILIXXA DAWN ID-DISPOŻIZZJONIJIET, LI HU JIRRAKKOMANDA LILL-ISTATI MEMBRI GĦALL-ADOZZJONI:
   Artikolu 1
   Il-Komunitajiet ser jiġu allokati riżorsi proprji skond ir-regoli stabbiliti fl-Artikoli li ġejjin, skond l-Artikolu 269 tat-Trattat li jistabbilixxi l-Komunità Ewropea (minn issa ‘l quddiem imsemmi t-“Trattat tal-KE”) u l-Artikolu 173 tat-Trattat li jistabbilixxi l-Komunità Ewropea ta’ l-Enerġija Atomika (minn issa ‘l quddiem imsemmi t-“Trattat ta’ l-Euratom”), sabiex jiġi żgurat il-finanzjament tal-baġit ġenerali ta’ l-Unjoni Ewropea.
   Il-baġit ġenerali ta’ l-Unjoni Ewropea għandu jkun iffinanzjat kollu kemm hu mir-riżorsi proprji tal-Komunitajiet, mingħajr preġudizzju għal dħul ieħor.
   Artikolu 2
   1.   Id-dħul minn dan li ġej għandu jkun jikkostitwixxi r-riżorsi proprji mdaħħla fil-baġit ġenerali ta’ l-Unjoni Ewropea:

               (a)

               imposti, primjums, ammonti addizzjonali jew kompensatorji, ammonti jew fatturi addizzjonali, id-dazji tat-Tariffa Doganali Komuni u dazji oħrajn stabbiliti jew li għandhom jiġu stabbiliti mill-istituzzjonijiet tal-Komunitajiet fir-rigward tal-kummerċ ma’ pajjiżi mhux membri, dazji doganali fuq prodotti taħt it-Trattat li jistabbilixxi l-Komunità Ewropea tal-Faħam u l-Azzar li skada kif ukoll kontribuzzjonijiet u dazji oħrajn previsti fi ħdan il-qafas ta’ l-organizzazzjoni komuni tas-swieq taz-zokkor;

               (b)

               mingħajr preġudizzju għat-tieni subparagrafu tal-paragrafu 4, l-applikazzjoni ta’ rata uniformi valida għall-Istati Membri kollha għall-bażijiet ta’ valutazzjoni tal-VAT armonizzati ddeterminati skond ir-regoli Komunitarji. Il-bażi ta’ valutazzjoni li għandha titqies għal dan l-għan m’għandhiex taqbeż il-50 % tad-DGN għal kull Stat Membru, kif definit fil-paragrafu 7;

               (c)

               mingħajr preġudizzju għat-tieni subparagrafu tal-paragrafu 5, l-applikazzjoni ta’ rata uniformi - li għandha tiġi determinata wara l-proċedura tal-baġit fid-dawl tat-total tad-dħul l-ieħor kollu - għas-somma tad-DGN ta’ l-Istati Membri kollha.

         2.   Dħul li jiġi minn kull ħlas ġdid introdott fil-qafas ta’ politika komuni, skond it-Trattat KE jew it-Trattat Euratom, sakemm tkun segwita l-proċedura stipulata fl-Artikolu 269 tat-Trattat KE jew fl-Artikolu 173 tat-Trattat Euratom, ukoll għandu jikkostitwixxi riżorsi proprji mdaħħla fil-baġit ġenerali ta’ l-Unjoni Ewropea.
   3.   L-Istati Membri għandhom iżommu 25 % ta’ l-ammonti msemmija fil-paragrafu 1(a) bħala spejjeż tal-ġbir.
   4.   Ir-rata uniformi msemmija fil-paragrafu 1(b) għandha tkun iffissata għal 0,30 %.
   Għall-perijodu 2007-2013 biss, ir-rata tal-ġbir tar-riżorsa tal-VAT għall-Awstrija għandha tkun iffissata għal 0 225 %, għall-Ġermanja 0.15 % u għall-Olanda u l-Iżvezja 0.10 %.
   5.   Ir-rata uniformi msemmija fil-paragrafu 1(ċ) għandha tapplika għad-DGN ta’ kull Stat Membru.
   Għall-perijodu 2007-2013 biss, l-Olanda għandha tibbenefika minn tnaqqis gross fil-kontribuzzjoni annwali tad-DNG tagħha ta’ EUR 605 miljuni u l-Iżvezja minn tnaqqis gross fil-kontribuzzjoni annwali tad-DNG tagħha ta’ EUR 150 miljun, imkejlin bi prezzijiet ta’ l-2004. Dawn l-ammonti għandhom ikunu aġġustati għal prezzijiet tal-mument billi jiġi applikat id-deflatur l-aktar riċenti tal-PGD għall-UE espress f’euro, kif previst mill-Kummissjoni, li jkun disponibbli meta jitħejja l-abbozz preliminari tal-baġit. Dan it-tnaqqis gross għandu jingħata wara l-kalkolu tal-korrezzjoni favur ir-Renju Unit u l-finanzjament tagħha msemmi fl-Artikoli 4 u 5 ta’ din id-Deċiżjoni, u m’għandux ikollu impatt fuq din ta’ l-aħħar.
   6.   Jekk, fil-bidu tas-sena finanzjarja, l-baġit ikun għadu ma ġiex adottat, sakemm jidħlu fis-seħħ ir-rati l-ġodda għandhom jibqgħu japplikaw ir-rati tal-ġbir tal-VAT u tad-DGN eżistenti.
   7.   Għall-finijiet ta’ din id-Deċiżjoni, DNG għandu jfisser id-DNG għas-sena bi prezzijiet tas-suq kif previst mill-Kummissjoni fl-applikazzjoni ta’ l-ESA 95 skond ir-Regolament (KE) Nru 2223/96.
   F’każ li jkun hemm modifiki fl-ESA 95 li jirriżultaw f’bidliet sinifikanti fid-DGN kif previst mill-Kummissjoni, il-Kunsill għandu, filwaqt li jaġixxi unanimament fuq proposta tal-Kummissjoni u wara li jikkonsulta lill-Parlament Ewropew, jiddeċiedi meta għandhom jibdew japplikaw dawn il-modifiki għall-finijiet ta’ din id-Deċiżjoni.
   Artikolu 3
   1.   L-ammont totali ta’ riżorsi proprji allokat lill-Komunitajiet biex ikopru approprjazzjonijiet annwali għall-ħlasijiet m’ għandux jaqbeż il-1.24 % tat-total tad-DNG ta’ l-Istati Membri kollha.
   2.   L-ammont totali annwali ta’ approprjazzjonijiet għal impenji mdaħħla fil-baġit ġenerali ta’ l-Unjoni Ewropea m’ għandux jaqbeż il-1.31 % tat-total tad-DNG ta’ l-Istati Membri kollha.
   Għandu jinżamm proporzjon ordnat bejn approprjazzjonijiet għal impenji u approprjazzjonijiet għal ħlasijiet biex jiggarantixxi l-kompatibbiltà tagħhom u biex jippermetti li jiġi rispettat il-limitu skond il-paragrafu 1 fi snin sussegwenti.
   3.   F’każ li l-modifiki fl-ESA 95 jirriżultaw f’bidliet sinifikanti fid-DGN li japplika għall-iskopijiet ta’ din id-Deċiżjoni, il-limiti tal-pagamenti u l-impenji kif determinati fil-paragrafi 1 u 2 għandhom ikunu kkalkulati mill-ġdid mill-Kummissjoni abbażi tal-formula li ġejja:

   fejn t hija l-aħħar sena sħiħa li għaliha hija disponibbli d-data skond ir-Regolament tal-Kunsill (KE, Euratom) Nru 1287/2003 tal-15 ta’ Lulju 2003 dwar l-armonizzazzjoni tad-dħul nazzjonali gross bi prezzijiet tas-suq (“ir-Regolament tad-DNG”) (6).
   Artikolu 4
   1.   Ir-Renju Unit għandu jingħata korrezzjoni fir-rigward ta’ żbilanċi baġitarji.
   Din il-korrezzjoni għandha tkun stabbilita billi:

               (a)

               tkun ikkalkulata d-differenza, fis-sena finanzjarja preċedenti, bejn:

                           —

                           is-sehem perċentwali tar-Renju Unit fis-somma tal-bażijiet ta’ valutazzjoni tal-VAT mhux livellati, u

                           —

                           il-perċentwal tas-sehem tar-Renju Unit fin-nefqa totali allokata;

               (b)

               il-multiplikar tad-differenza li tirriżulta minn dan mat-total tan-nefqa allokata;

               (ċ)

               il-multiplikar tar-riżultat taħt (b) b’0.66;

               (d)

               it-tnaqqis mir-riżultat taħt (ċ) ta’ l-effetti li jirriżultaw għar-Renju Unit mill-bidla għall-VAT livellata u l-ħlasijiet imsemmijin fl-Artikolu 2(1)(ċ), jiġifieri d-differenza bejn:

                           —

                           dak li r-Renju Unit kieku kellu jħallas għall-ammonti ffinanzjati mir-riżorsi msemmijin fl-Artikolu 2(1)(b) u (ċ), jekk ir-rata uniformi tkun ġiet applikata għall-bażi ta’ VAT mhux livellati, u

                           —

                           il-ħlasijiet tar-Renju Unit skond l-Artikolu 2(1)(b) u (ċ);

               (e)

               it-tnaqqis mir-riżultat taħt (d) tal-benefiċċji netti tar-Renju Unit li jirriżultaw miż-żjieda fil-perċentwali ta’ riżorsi msemmija fl-Artikolu 2(1)(a) miżmumin mill-Istati Membri biex ikopru spejjeż ta’ ġbir u dawk relatati;

               (f)

               l-ikkalkular, fiż-żmien ta’ kull tkabbir ta’ l-Unjoni Ewropa, ta’ aġġustament għar-riżultat taħt (e) sabiex jitnaqqas il-kumpens, b’hekk jiġi żgurat li n-nefqa li ma tkunx ġiet imnaqqsa qabel it-tkabbir tibqa’ hekk wara t-tkabbir. Dan l-aġġustament għandu jsir billi n-nefqa totali allokata titnaqqas b’ammont ekwivalenti għan-nefqa annwali ta’ qabel l-adeżjoni fil-pajjiżi kandidati. L-ammonti kollha hekk ikkalkulati għandhom ikunu riportati għas-snin sussegwenti u għandhom ikunu aġġustati kull sena billi jiġi applikat id-deflatur l-aktar riċenti tal-PGD għall-UE espress f’euro, kif previst mill-Kummissjoni. Dan il-punt m’għandux jibqa’ japplika sa mill-korrezzjoni li għandha ssir fil-baġit għall-ewwel darba fl-2014;

               (g)

               l-aġġustament tal-kalkolu, billi titnaqqas in-nefqa totali allokata bin-nefqa totali allokata fi Stati Membri li daħlu fl-UE wara t-30 ta’ April 2004, ħlief għall-ħlasijiet diretti ta’ l-agrikoltura u nfiq relatat mas-suq kif ukoll dik il-parti tan-nefqa ta’ żvilupp rurali li toriġina mis-sezzjoni ta’ garanzija ta’ l-FAEGG.

         Dan it-tnaqqas għandu jiddaħħal progressivament skond l-iskeda ta’ hawn taħt:

               Korrezzjoni tar-Renju Unit li ser tkun ibbaġitjata għall-ewwel darba fis-sena

               Perċentwal tan-nefqa relatata mat-tkabbir (kif definita hawn fuq) li għandha tkun eskluża mill-kalkolu tal-korrezzjoni tar-Renju Unit

               2009

               20

               2010

               70

               2011

               100

         2.   Waqt il-perijodu 2007-2013 il-kontribuzzjoni addizzjonali tar-Renju Unit li tirriżulta mit-tnaqqis tan-nefqa allokata msemmija fil-paragrafu (1)(g) m’għandhiex taqbeż EUR 10.5 biljun, imkejla bi prezzijiet ta’ l-2004. Kull sena s-servizzi tal-Kummissjoni għandhom jivverifikaw jekk l-aġġustament akkumulat tal-korrezzjoni qabiżx dan l-ammont. Għall-fini ta’ dan il-kalkolu, l-ammonti fi prezzijiet attwali għandhom ikunu kkonvertiti fi prezzijiet ta’ l-2004 billi jiġi applikat id-deflatur l-aktar riċenti tal-PGD għall-UE espress f’euro, kif previst mill-Kummissjoni. Jekk jinqabeż il-limitu ta’ EUR 10.5 biljun, il-kontribuzzjoni tar-Renju Unit għandha titnaqqas għaldaqstant.
   Fil-każ ta’ aktar tkabbir qabel l-2013, il-limitu ta’ EUR 10.5 biljun għandu jiġi aġġustat ‘il fuq għaldaqstant.
   Artikolu 5
   1.   L-ispiża tal-korrezzjoni għandha tinġarr mill-Istati Membri l-oħra skond l-arranġamenti segwenti:

               (a)

               Id-distribuzzjoni tan-nefqa għandha l-ewwel tiġi kkalkulata b’referenza għas-sehem ta’ kull Stat Membru fil-pagamenti msemmija fl-Artikoli 2(1)(ċ), fejn ir-Renju Unit ikun eskluż u mingħajr ma jitqies it-tnaqqis gross fil-kontribuzzjonijiet ibbażati fuq id-DGN ta’ l-Olanda u l-Iżvezja kif imsemmi fl-Artikolu 2(5);

               (b)

               imbagħad din għandha tkun aġġustata b’mod li tirrestrinġi s-sehem ta’ finanzjament ta’ l-Awstrija, il-Ġermanja, l-Olanda u l-Iżvezja għal kwart tas-sehem normali tagħhom li jirriżulta minn dan il-kalkolu.

         2.   Il-korrezzjoni għandha tingħata lir-Renju Unit permezz ta’ tnaqqis fil-ħlasijiet tiegħu li jirriżulta mill-applikazzjoni ta’ l-Artikolu 2(1)(ċ). L-ispejjeż dovuti mill-Istati Membri l-oħrajn għandhom jinżdiedu mal-ħlasijiet tagħhom li jirriżultaw mill-applikazzjoni ta’ kull Stat Membru ta’ l-Artikolu 2(1)(ċ).
   3.   Il-Kummissjoni għandha tagħmel il-kalkoli meħtieġa għall-applikazzjoni ta’ l-Artikolu 2(5), l-Artikolu 4 u dan l-Artikolu.
   4.   Jekk fil-bidu tas-sena finanzjarja, il-baġit ikun għadu ma ġiex adottat, għandhom jibqgħu japplikaw il-korrezzjoni mogħtija lir-Renju Unit u l-oneru finanzjarju fuq l-Istati Membri l-oħra kif imdaħħla fl-aħħar baġit adottat b’mod definittiv.
   Artikolu 6
   Id-dħul imsemmi fl-Artikolu 2 għandu jintuża mingħajr distinzjoni biex jiffinanzja l-infiq kollu mdaħħal fil-baġit ġenerali ta’ l-Unjoni Ewropea.
   Artikolu 7
   Kwalunkwe avvanz mid-dħul tal-Komunitajiet fuq in-nefqa attwali totali matul sena finanzjarja għandu jkun riportat għas-sena finanzjarja sussegwenti.
   Artikolu 8
   1.   Ir-riżorsi proprji tal-Komunitajiet imsemmija fl-Artikolu 2(1)(a) għandhom jinġabru mill-Istati Membri skond id-dispożizzjonijiet nazzjonali imposti permezz ta’ liġi, regolament jew azzjoni amministrattiva, li fejn xieraq għandhom ikunu adattati biex jilħqu r-rekwiżiti tar-regoli Komunitarji.
   F’intervalli regolari il-Kummissjoni għandha teżamina d-dispożizzjonijiet nazzjonali kkomunikati lilha mill-Istati Membri, tgħaddi lill-Istati Membri l-aġġustamenti li jidhrilha meħtieġa biex tiżgura li dawn ikunu konformi mar-regoli Komunitarji u tirrapporta lill-awtorità baġitarja.
   L-Istati Membri għandhom jagħmlu r-riżorsi msemmija fl-Artikolu 2(1)(a), (b) u (ċ) disponibbli għall-Kummissjoni.
   2.   Il-Kunsill għandu, skond il-proċedura stabbilita fl-Artikolu 279(2) tat-Trattat tal-KE u l-Artikolu 183 tat-Trattat ta’ l-Euratom, jadotta d-dispożizzjonijiet meħtieġa għall-applikazzjoni ta’ din id-Deċiżjoni u biex tkun possibbli l-ispezzjoni tal-ġbir, it-twettiq tad-disponibbiltà għall-Kummissjoni u l-pagament tad-dħul imsemmi fl-Artikoli 2 u 5.
   Artikolu 9
   Fil-qafas tar-reviżjoni sħiħa u mifruxa li tkopri l-aspetti kollha ta’ l-infiq ta’ l-UE, inkluża l-PAK, u ta’ riżorsi, inkluż it-tnaqqis tar-Renju Unit, li dwaru ser tirrapporta fl-2008/2009, il-Kummissjoni għandha twettaq reviżjoni ġenerali tas-sistema tar-riżorsi proprji.
   Artikolu 10
   1.   Soġġetta għal paragrafu 2, id-Deċiżjoni 2000/597/KE, Euratom għandha tiġi revokata mill-1 ta’ Jannar 2007. Kwalunkwe referenza għad-Deċiżjoni tal-Kunsill 70/243/KEFA, KEE, Euratom tal-21 ta’ April 1970 dwar is-sostituzzjoni tal-kontribuzzjonijiet finanzjarji mill-Istati Membri bir-riżorsi proprji tal-Komunitajiet (7), għad-Deċiżjoni tal-Kunsill 85/257/KEE, Euratom tas-7 ta’ Mejju 1985 dwar is-sistema ta’ riżorsi proprji tal-Komunitajiet (8), għad-Deċiżjoni tal-Kunsill 88/376/KEE, Euratom tal-24 ta’ Ġunju 1988 dwar is-sistema tar-riżorsi proprji tal-Komunitajiet Ewropej (9), għad-Deċiżjoni tal-Kunsill 94/728/KE, Euratom tal-31 ta’ Ottubru 1994 dwar is-sistema tar-riżorsi proprji tal-Komunitajiet Ewropej (10) jew għad-Deċiżjoni 2000/597/KE, Euratom għandha titqies bħala referenza għal din id-Deċiżjoni.
   2.   L-Artikoli 2, 4 u 5 tad-Deċiżjonijiet 88/376/KEE, Euratom, 94/728/KE, Euratom u 2000/597/KE, Euratom għandhom ikomplu japplikaw għall-kalkolu u l-aġġustament tad-dħul li jakkumula mill-applikazzjoni ta’ rata uniformi valida għall-Istati Membri kollha għall-bażi ta’ VAT determinata b’mod uniformi u limitata bejn 50 % u 55 % tal-PNG (Prodott Nazzjonali Gross) jew tad-DNG ta’ kull Stat Membru, skond is-sena rilevanti, u għall-kalkolu tal-korrezzjoni ta’ l-iżbilanċji baġitarja mogħtija lir-Renju Unit għas-snin 1988 sa 2006.
   3.   L-Istati Membri għandhom ikomplu jżommu 10 % ta’ l-ammonti msemmija fl-Artikolu 2(1)(a) li kellhom isiru disponibbli mill-Istati Membri qabel it-28 ta’ Frar 2001 skond ir-regoli Komunitarji applikabbli, bħala spejjeż tal-ġbir.
   Artikolu 11
   L-Istati Membri għandhom ikunu notifikati b’din id-Deċiżjoni mis-Segretarju Ġenerali tal-Kunsill.
   L-Istati Membri għandhom jinnotifikaw mingħajr dewmien lis-Segretarju Ġenerali tal-Kunsill bit-tlestija tal-proċeduri għall-adozzjoni ta’ din id-Deċiżjoni skond ir-rekwiżiti kostituzzjonali rispettivi tagħhom.
   Din id-Deċiżjoni għandha tidħol fis-seħħ fl-ewwel ġurnata tax-xahar ta’ wara l-wasla ta’ l-aħħar notifika msemmija fit-tieni subparagrafu.
   Għandha tidħol fis-seħħ fl-1 ta’ Jannar 2007.
   Artikolu 12
   Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.

      Magħmul fil-Lussemburgu, 7 ta’ Ġunju 2007.,

            Għall-Kunsill

            Il-President

         M. GLOS

      (1)  Opinjoni mogħtija fl-4 ta’ Lulju 2006 (għadha mhux pubblikata fil-Ġurnal Uffiċjali).

      (2)  ĠU C 203, 25.8.2006, p. 50.

      (3)  ĠU C 309, 16.12.2006, p. 103.

      (4)  ĠU L 310, 30.11.1996, p. 1, Ir-Regolament kif emendat l-aħħar bir-Regolament (KE) Nru 1267/2003 tal-Parlament Ewropew u tal-Kunsill (ĠU L 180, 18.7.2003, p. 1).

      (5)  ĠU L 253, 7.10.2000, p. 42.

      (6)  ĠU L 181, 19.7.2003, p. 1.

      (7)  ĠU L 94, 28.4.1970, p. 19.

      (8)  ĠU L 128, 14.5.1985, p. 15.

      (9)  ĠU L 185, 15.7.1988, p. 24.

      (10)  ĠU L 293, 12.11.1994, p. 9.


title: Deċiżjoni tal-Kunsill tas- 27 ta’ Ġunju 2006 li tadatta l-benefiċċji previsti fid-Deċiżjoni 2003/479/KE fir-rigward tar-reġim applikabbli għall-esperti u persunal militari nazzjonali sekondati lis-Segretarjat Ġenerali tal-Kunsill

text:
               16.3.2007

               MT

               Il-Ġurnal Uffiċjali ta’ l-Unjoni Ewropea

               35

         DEĊIŻJONI TAL-KUNSILL
   tas-27 ta’ Ġunju 2006
   li tadatta l-benefiċċji previsti fid-Deċiżjoni 2003/479/KE fir-rigward tar-reġim applikabbli għall-esperti u persunal militari nazzjonali sekondati lis-Segretarjat Ġenerali tal-Kunsill
   (2006/471/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28(1) tiegħu,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 207(2) tiegħu,
   Wara li kkunsidra d-Deċiżjoni 2003/479/KE (1), u b'mod partikolari l-Artikolu 15 tagħha,
   Billi:

               (1)

               L-Artikolu 15(7) tad-Deċiżjoni 2003/479/KE jipprevedi li l-benefiċċji ta' kuljum u ta' kull xahar mogħtija lil esperti u persunal militari nazzjonali sekondati lis-Segretarjat Ġenerali tal-Kunsill jiġu adattati kull sena, mingħajr effett retroattiv, abbażi ta' l-adattament tas-salarji bażiċi ta' l-uffiċjali tal-Komunità fi Brussel u fil-Lussemburgu.

               (2)

               L-aħħar adattament ta' dawn il-benefiċċji kien previst fid-Deċiżjoni 2005/442/KE u daħal fis-seħħ fl-1 ta' Ġunju 2005.

               (3)

               Permezz tar-Regolament tal-Kunsill (KE, Euratom) Nru 2104/2005 ta' l-20 ta' Diċembru 2005 li jadatta, mill-1 ta' Lulju 2005, ir-remunerazzjonijiet u l-pensjonijiet ta' l-uffiċjali u ta' ħaddiema oħra tal-Komunitajiet Ewropej kif ukoll il-koeffiċjenti ta' korrezzjoni applikabbli għal dawn ir-remunerazzjonijiet u pensjonijiet (2), il-Kunsill ippreveda adattament ta' 2,2 % tar-remunerazzjonijiet u pensjonijiet ta' l-uffiċjali tal-Komunità,

         IDDEĊIEDA KIF ĠEJ:
   Artikolu 1
   1.   Fl-Artikolu 15(1) tad-Deċiżjoni 2003/479/KE l-ammonti ta' EUR 28,16 u ta' EUR 112,61 għandhom jiġu sostitwiti rispettivament b'dawk ta' EUR 28,78 u ta' EUR 115,09.
   2.   Fl-Artikolu 15(2), it-tabella għandha tiġi sostitwita b'din li ġejja:

                  “Distanza bejn il-post ta' reklutaġġ u l-post ta' ssekondar (f'km)

                  Ammont f'EUR

                  0-150

                  0

                  > 150

                  73,98

                  > 300

                  131,52

                  > 500

                  213,73

                  > 800

                  345,26

                  >1 300

                  542,55

                  >2 000

                  649,43 ”.

   3.   Fl-Artikolu 15(4), l-ammont ta' EUR 28,16 għandu jiġi sostitwit b'dak ta' EUR 28,78.
   Artikolu 2
   Din id-Deċiżjoni għandha tidħol fis-seħħ fl-ewwel jum tax-xahar wara dak ta' l-adozzjoni tagħha.

      Magħmula fi Lussemburgu, 27 ta’ Ġunju 2006.

            Għall-Kunsill

            Il-President

         J. PRÖLL

      (1)  ĠU L 160, 28.6.2003, p. 72. Deċiżjoni kif emendata l-aħħar bid-Deċiżjoni 2005/442/PESK (ĠU L 153, 16.6.2005, p. 32).

      (2)  ĠU L 337, 22.12.2005, p. 7.


title: Deċiżjoni tal-Kunsill (PESK) 2017/380 tat-3 ta' Marzu 2017 li testendi l-mandat tar-Rappreżentant Speċjali tal-Unjoni Ewropea għall-Proċess ta' Paċi fil-Lvant Nofsani (MEPP)

text:
               4.3.2017

               MT

               Il-Ġurnal Uffiċjali tal-Unjoni Ewropea

               L 58/29

         DEĊIŻJONI TAL-KUNSILL (PESK) 2017/380
   tat-3 ta' Marzu 2017
   li testendi l-mandat tar-Rappreżentant Speċjali tal-Unjoni Ewropea għall-Proċess ta' Paċi fil-Lvant Nofsani (MEPP)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-15 ta' April 2015, il-Kunsill adotta d-Deċiżjoni (PESK) 2015/599 (1) biex ħatar lis-Sur Fernando GENTILINI bħala r-Rappreżentant Speċjali tal-Unjoni Ewropea (RSUE) għall-Proċess ta' Paċi fil-Lvant Nofsani (MEPP, Middle East Peace Process). Il-mandat tar-RSUE ser jiskadi fit-28 ta' Frar 2017.

               (2)

               Il-mandat tar-RSUE għandu jiġi estiż għal perijodu ieħor ta' 16-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Fernando GENTILINI bħala r-RSUE għall-Proċess ta' Paċi fil-Lvant Nofsani (MEPP) huwa estiż sat-30 ta' Ġunju 2018. Il-Kunsill jista' jiddeċiedi li l-mandat tar-RSUE jintemm qabel, fuq il-bażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   Artikolu 2
   Objettivi tal-politika
   1.   Il-mandat tar-RSUE għandu jkun ibbażat fuq l-objettivi ta' politika tal-Unjoni fir-rigward tal-MEPP.
   2.   L-objettiv ġenerali huwa paċi komprensiva li għandha tinkiseb abbażi ta' soluzzjoni ta' żewġ Stati, bl-Iżrael u Stat Palestinjan demokratiku, kontigwu, vijabbli, paċifiku u sovran jgħixu maġenb xulxin ġewwa fruntieri siguri u rikonoxxuti, li jgawdu relazzjonijiet normali mal-ġirien tagħhom f'konformità mar-Riżoluzzjonijiet 242 (1967) u 338 (1973) tal-Kunsill tas Sigurtà tan-Nazzjonijiet Uniti (NU) u li jfakkar Riżoluzzjonijiet oħra rilevanti, inkluża 2334 (2016), il-prinċipji ta' Madrid, inkluża art għall-paċi, il-Pjan Direzzjonali, il-ftehimiet maqbula qabel mill-partijiet, l-Inizjattiva Għarbija għall-Paċi u r-rakkomandazzjonijiet tal-Kwartett tal-Lvant nofsani (“il-Kwartett”) tal-1 ta' Lulju 2016. Fid-dawl tal-aspetti differenti tar-relazzjonijiet Iżraeljani-Għarab, id-dimensjoni reġjonali tikkostitwixxi element essenzjali għal paċi komprensiva.
   3.   Biex jintlaħaq dan l-objettiv, il-prijoritajiet ta' politika huma l-preservazzjoni tas-soluzzjoni ta' żewġ Stati u l-varar mill-ġdid u l-appoġġ għall-proċess ta' paċi. Parametri ċari li jiddefinixxu l-bażi għan-negozjati huma elementi ewlenin għal eżitu b'suċċess u l-Unjoni stabbilixxiet il-pożizzjoni tagħha rigward tali parametri fil-konklużjonijiet tal-Kunsill ta' Diċembru 2009, Diċembru 2010 u Lulju 2014, li hi ser tkompli tippromwovi b'mod attiv.
   4.   L-Unjoni hija impenjata li taħdem mal-partijiet u mas-sħab fil-komunità internazzjonali, inkluż permezz tal-parteċipazzjoni fil-Kwartett u ssegwi b'mod attiv inizjattivi internazzjonali xierqa biex tinħoloq dinamika ġdida għan-negozjati.
   Artikolu 3
   Mandat
   1.   Sabiex jinkisbu l-objettivi ta' politika, il-mandat tar-RSUE għandu jkun li:

               (a)

               jipprovdi kontribut attiv u effiċjenti mill-Unjoni għal azzjonijiet u inizjattivi li jwasslu għal riżoluzzjoni finali tal-konflitt Iżraeljan/Palestinjan abbażi tas-soluzzjoni ta' żewġ Stati u f'konformità mal-parametri tal-Unjoni u Riżoluzzjonijiet rilevanti tal-Kunsill tas-Sigurtà tan-NU inkluż UNSCR 2334 (2016) u jressaq proposti għal azzjoni tal-UE f'dan ir-rigward;

               (b)

               jiffaċilita u jżomm kuntatti mill-qrib mal-partijiet kollha tal-proċess ta' paċi, l-atturi politiċi rilevanti, pajjiżi oħra tar-reġjun, il-membri tal-Kwartett u pajjiżi rilevanti oħra, kif ukoll man-NU u organizzazzjonijiet internazzjonali rilevanti oħra, bħal-Lega tal-Istati Għarab, sabiex jaħdem magħhom fit-tisħiħ tal-proċess ta' paċi;

               (c)

               jaħdem kif ikun meħtieġ biex jippromwovi u jikkontribwixxi għal qafas ġdid possibbli ta' negozjati f'konsultazzjoni mal-partijiet ikkonċernati ewlenin kollha u l-Istati Membri, b'mod partikolari permezz tal-avvanz tal-objettivi tad-dikjarazzjoni Konġunta adottata mill-parteċipanti tal-konferenza li nżammet f'Pariġi fil-15 ta' Jannar 2017 (2);

               (d)

               jappoġġa u jikkontribwixxi b'mod attiv għal negozjati ta' paċi bejn il-partijiet, anke billi jressaq proposti f'isem l-Unjoni u f'konformità mal-politika konsolidata li ilha li ġiet stabbilita fil-kuntest ta' dawk in-negozjati;

               (e)

               jiżgura preżenza kontinwa tal-Unjoni fil-fora internazzjonali rilevanti;

               (f)

               jikkontribwixxi għall-maniġġar u l-prevenzjoni ta' kriżijiet, anke fir-rigward ta' Gaża;

               (g)

               jikkontribwixxi, fejn mitlub, għall-implimentazzjoni ta' ftehimiet internazzjonali milħuqa bejn il-partijiet u jinvolvi ruħu magħhom diplomatikament fil-każ ta' nuqqas ta' konformità mat-termini ta' dawk il-ftehimiet;

               (h)

               jikkontribwixxi għal sforzi politiċi biex issir bidla fundamentali li twassal għal soluzzjoni sostenibbli għall-Istrixxa ta' Gaża li hija parti integrali ta' Stat Palestinjan futur u li għandha tiġi indirizzata fin-negozjati;

               (i)

               jagħti attenzjoni partikolari lil fatturi li jaffettwaw id-dimensjoni reġjonali tal-proċess ta' paċi, lill-involviment mas-sħab Għarab u lill-implimentazzjoni tal-Inizjattiva Għarbija għall-Paċi;

               (j)

               jinvolvi ruħu b'mod kostruttiv mal-firmatarji ta' ftehimiet fil-qafas tal-proċess ta' paċi sabiex jippromwovi konformità man-normi bażiċi tad-demokrazija, inkluż ir-rispett lejn id-dritt umanitarju internazzjonali, id-drittijiet tal-bniedem u l-istat tad-dritt;

               (k)

               jagħmel proposti għall-interventi tal-Unjoni fil-proċess ta' paċi u dwar l-aħjar mod kif jiġu segwiti l-inizjattivi tal-Unjoni u l-isforzi tal-Unjoni relatati mal-proċess ta' paċi attwali, bħall-kontribut tal-Unjoni għar-riformi Palestinjani u inklużi l-aspetti politiċi tal-proġetti rilevanti tal-Unjoni għall-iżvilupp;

               (l)

               jimpenja lill-partijiet biex joqogħdu lura minn azzjonijiet unilaterali li jheddu l-vijabbiltà tas-soluzzjoni ta' żewġ Stati, notevolment f'Ġerusalemm u fiż-Żona C tax-Xatt tal-Punent okkupat;

               (m)

               jirrapporta regolarment, bħala Mibgħut tal-Kwartett, dwar il-progress u l-evoluzzjoni fin-negozjati, kif ukoll dwar l-attivitajiet tal-Kwartett, u jikkontribwixxi għat-tħejjija tal-laqgħat tal-Mibgħuta tal-Kwartett abbażi tal-pożizzjonijiet tal-Unjoni u permezz ta' koordinazzjoni ma' membri oħra tal-Kwartett;

               (n)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem f'kooperazzjoni mar-RSUE għad-Drittijiet tal-Bniedem, inklużi l-Linji Gwida tal-Unjoni dwar id-drittijiet tal-bniedem, b'mod partikolari l-Linji Gwida tal-Unjoni dwar it-Tfal u l-Konflitti Armati kif ukoll dwar il-vjolenza kontra n-nisa u l-bniet u l-ġlieda kontra kull forma ta' diskriminazzjoni kontrihom, u tal-politika tal-Unjoni rigward ir-Riżoluzzjoni tal-Kunsill tas-Sigurtà tan-NU 1325 (2000) dwar in-Nisa, il-Paċi u s-Sigurtà, anke bil-monitoraġġ u r-rappurtar dwar l-iżviluppi kif ukoll bil-formulazzjoni ta' rakkomandazzjonijiet f'dan ir-rigward;

               (o)

               jikkontribwixxi għal komprensjoni aħjar tar-rwol tal-Unjoni fost l-opinjonisti ewlenin fir-reġjun.

         2.   Ir-RSUE għandu jappoġġa l-ħidma tar-RGħ, filwaqt li jżomm ħarsa ġenerali fuq l-attivitajiet kollha tal-Unjoni fir-reġjun relatati mal-MEPP.
   Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, filwaqt li jaġixxi taħt l-awtorità tar-RGħ.
   2.   Il-KPS għandu jżomm kollegament privileġġjat mar-RSUE u għandu jkun il-punt ta' kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu.
   4.   Ir-RSUE għandu jaħdem f'koordinazzjoni mill-qrib mal-Uffiċċju Rappreżentattiv tal-Unjoni f'Ġerusalemm, mad-delegazzjoni tal-Unjoni f'Tel Aviv, kif ukoll mad-delegazzjonijiet rilevanti l-oħrajn kollha tal-Unjoni fir-reġjun.
   5.   Ir-RSUE għandu jkun primarjament ibbażat fir-reġjun waqt li jiżgura preżenza regolari fil-kwartieri ġenerali tas-SEAE.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta' Marzu 2017 sat-30 ta' Ġunju 2018 għandu jkun ta' EUR 1 825 000.
   2.   In-nefqa għandha tiġi amministrata f'konformità mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jagħti rendikont ta' kull infiq lill-Kummissjoni.
   Artikolu 6
   Formazzjoni u kompożizzjoni tat-tim
   1.   Fil-limiti tal-mandat tar-RSUE u l-mezzi finanzjarji korrispondenti li jitpoġġew għad-dispożizzjoni, ir-RSUE għandu jkun responsabbli għall-formazzjoni ta' tim. It-tim għandu jinkludi t-tagħrif espert dwar kwistjonijiet speċifiċi ta' politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' tali persunal issekondat għandu jkun kopert mill-Istat Membru li jibagħtu, mill-istituzzjoni tal-Unjoni li tibgħatu jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati sabiex jadħmu mar-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jibagħtu, l-istituzzjoni tal-Unjoni li tibagħtu jew is-SEAE, rispettivament, u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jitqiegħed fl-istess post li fih jinsabu d-dipartimenti rilevanti tas-SEAE jew id-delegazzjonijiet rilevanti tal-Unjoni sabiex ikunu żgurati l-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, immunitajiet u garanziji oħra meħtieġa għall-ikkompletar u l-funzjonament bla xkiel tal-missjoni tar-RSUE u tal-membri tal-persunal tar-RSUE għandhom jinftiehmu mal-pajjiżi ospitanti, kif xieraq. L-Istati Membri u s-SEAE għandhom jagħtu l-appoġġ meħtieġ kollu għal dan l-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tat-tim tar-RSUE għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2013/488/UE (3).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kull informazzjoni rilevanti.
   2.   Id-delegazzjonijiet tal-Unjoni fir-reġjun u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titlu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u u abbażi tas-sitwazzjoni tas-sigurtà fiż-żona ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku għall-missjoni bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi, li jirregola l-ġestjoni taċ-ċaqliq mingħajr periklu tal-persunal lejn, u ġewwa, iż-żona ta' responsabbiltà, kif ukoll il-ġestjoni ta' inċidenti ta' sigurtà inkluż pjan ta' kontinġenza u ta' evakwazzjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli, kif ikunu jeħtieġu l-kundizzjonijiet fiż-żona ta' responsabbiltà;

               (c)

               jiżgura li l-membri kollha tat-tim tar-RSUE li jiġu skjerati barra l-Unjoni, inkluż persunal ikkuntrattat lokalment, ikunu rċevew it-taħriġ adatt fir-rigward tas-sigurtà qabel jaslu, jew kif jaslu, fiż-żona ta' responsabbiltà, abbażi tal-klassifikazzjonijiet tar-riskju assenjati lil dik iż-żona mis-SEAE;

               (d)

               jiżgura li jiġu implimentati r-rakkomandazzjonijiet miftehmin kollha li jsiru wara valutazzjonijiet regolari ta' sigurtà u jippreżenta lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u r-rapport dwar l-implimentazzjoni tal-mandat.

         Artikolu 11
   Rapporti
   Ir-RSUE għandu jipprovdi regolarment rapporti bil-fomm u bil-miktub lir-RGħ u lis-SEAE. Ir-RSUE għandu jirrapporta regolarment lill-KPS addizzjonalment għar-rekwiżiti minimi għar-rappurtar u l-iffissar tal-objettivi kif stabbiliti fil-Linji Gwida dwar il-ħatriet, il-mandat u l-finanzjament tar-Rappreżentanti Speċjali tal-Unjoni. Ir-RSUE għandu jirrapporta wkoll lill-gruppi ta' ħidma tal-Kunsill, kif neċessarju. Għandhom jiġu ċċirkolati rapporti regolari permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjoni tal-Unjoni u għandha tgħin sabiex ikun żgurat li l-istrumenti kollha tal-Unjoni u l-azzjonijiet kollha tal-Istati Membri jiġu utilizzati konsistentement sabiex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni. Ir-RSUE għandu jipprovdi sessjonijiet ta' informazzjoni regolari lid-delegazzjonijiet tal-Unjoni u l-missjonijiet tal-Istati Membri f'tel Avivu Ġerusalemm.
   2.   Fuq il-post, għandu jinżamm kuntatt mill-qrib mal-Kapijiet tal-Missjonijiet tal-Istati Membri, mal-Kapijiet tad-delegazzjonijiet tal-Unjoni u mal-Kapijiet tal-Missjonijiet tal-PSDK ikkonċernati. Huma għandhom jagħmlu kull sforz biex jgħinu lir-RSUE fl-implimentazzjoni tal-mandat. Ir-RSUE, f'koordinazzjoni mill-qrib mal-Kap tad-delegazzjoni tal-Unjoni f'Tel Aviv u l-Uffiċċju Rappreżentattiv tal-Unjoni f'Ġerusalemm, għandu jipprovdi lill-Kapijiet tal-Missjoni tal-Pulizija tal-Unjoni Ewropea għat-Territorji Palestinjani (EUPOL COPPS) u tal-Missjoni tal-Unjoni Ewropea ta' Assistenza fil-Fruntieri għall-Punt ta' Qsim ta' Rafah (EU BAM Rafah) bi gwida politika lokali. Ir-RSUE għandu wkoll iżomm kuntatt ma' atturi internazzjonali u reġjonali oħrajn fil-kamp.
   Artikolu 13
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni għar-reġjun għandhom jinżammu taħt reviżjoni regolari. Ir-RSUE għandu jippreżenta rapport ta' progress lill-Kunsill, lir-RGħ u lill-Kummissjoni sat-30 ta' Settembru 2017 u rapport komprensiv dwar l-implementazzjoni tal-mandat sal-31 ta' Marzu 2018.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Għandha tapplika mill-1 ta' Marzu 2017.

      Magħmul fi Brussell, it-3 ta' Marzu 2017.

            Għall-Kunsill

            Il-President

         M. FARRUGIA

      (1)  Deċiżjoni tal-Kunsill (PESK) 2015/599 tal-15 ta' April 2015 li taħtar ir-Rappreżentant Speċjali tal-Unjoni Ewropea għall-Proċess ta' Paċi fil-Lvant Nofsani (MEPP) (ĠU L 99, 16.4.2015, p. 29).

      (2)  Stat Membru wieħed (ir-Renju Unit) attenda biss bħala osservatur u ma ffirmax id-Dikjarazzjoni Konġunta adottata waqt il-konferenza.

      (3)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni (UE) 2016/1494 tal-Parlament Ewropew tat-28 ta’ April 2016 dwar l-għeluq tal-kontijiet taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/185

         DEĊIŻJONI (UE) 2016/1494 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2014, flimkien mar-risposta taċ-Ċentru (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata liċ-Ċentru fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0068/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 2965/94 tat-28 ta’ Novembru 1994 li jistabbilixxi ċentru tat-Traduzzjoni għall-Korpi tal-Unjoni Ewropea (4), u b’mod partikolari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament Delegat tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0084/2016),

               1.

               Jinnota li l-kontijiet annwali finali taċ-Ċentru tat-Traduzzjoni għall-Korpi tal-Unjoni Ewropea huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet taċ-Ċentru tat-Traduzzjoni għall-Korpi tal-Unjoni Ewropea għas-sena finanzjarja 2014;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur taċ-Ċentru tat-Traduzzjoni għall-Korpi tal-Unjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 33.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 314, 7.12.1994, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: 2011/757/UE: Deċiżjoni tal-Parlament Ewropew tal- 25 ta’ Ottubru 2011 dwar l-għeluq tal-kontijiet tal-Kulleġġ Ewropew tal-Pulizija għas-sena finanzjarja 2009

text:
               26.11.2011

               MT

               Il-Ġurnal Uffiċjali tal-Unjoni Ewropea

               L 313/25

         DEĊIŻJONI TAL-PARLAMENT EWROPEW
   tal-25 ta’ Ottubru 2011
   dwar l-għeluq tal-kontijiet tal-Kulleġġ Ewropew tal-Pulizija għas-sena finanzjarja 2009
   (2011/757/UE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2009,
   wara li kkonsidra r-rapport tal-Qorti tal-Awdituri dwar il-kontijiet annwali tal-Kulleġġ Ewropew tal-Pulizija għas-sena finanzjarja 2009, flimkien mat-tweġibiet tal-Kulleġġ (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 – C7-0052/2011),
   wara li kkunsidra d-Deċiżjoni tiegħu tal-10 ta’ Mejju 2011 (2) li tipposponi d-deċiżjoni ta’ kwittanza għas-sena finanzjarja 2009, kif ukoll it-tweġibiet tad-Direttur tal-Kulleġġ Ewropew tal-Pulizija,
   wara li kkunsidra l-Artikolu 276 tat-Trattat tal-KE u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,
   wara li kkonsidra d-Deċiżjoni tal-Kunsill 2005/681/JHA tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) (4), u partikolarment l-Artikolu 16 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas tar-Regolament Finanzjarju għall-korpi msemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (5), u b’mod partikolari l-Artikolu 94 tiegħu,
   wara li kkunsidra d-deċiżjoni tal-Kummissjoni C(2011)4680 tat-30 ta’ Ġunju 2011 li tagħti l-kunsens għal deroga mitluba mill-Kulleġġ Ewropew tal-Pulizija mir-Regolament (KE, Euratom) Nru 2343/2002,
   wara li kkunsidra r-rapport tal-Kulleġġ Ewropew tal-Pulizija tat-12 ta’ Lulju 2010 dwar ir-Rimborż tal-Infiq Privat (10/0257/KA),
   wara li kkunsidra l-awditjar estern ikkummissjonat mill-Kulleġġ Ewropew tal-Pulizija (Ref. tal-Kuntratt N CEPOL/2010/001) dwar ir-rimborż tal-infiq privat,
   wara li kkunsidra r-rapport finali dwar l-evalwazzjoni esterna ta’ ħames snin tal-Kulleġġ Ewropew tal-Pulizija (Ref. tal-Kuntratt Nru CEPOL/CT/2010/002),
   wara li kkunsidra r-Rapport Annwali dwar l-Attività 2009 tad-Direttorat Ġenerali Ġustizzja, Libertà u Sigurtà,
   wara li kkunsidra r-4 rapport ta’ progress tal-Kulleġġ Ewropew tal-Pulizija dwar l-implimentazzjoni tal-Pjan ta’ Azzjoni Multiannwali tiegħu (MAP) għall-2010-2014,
   wara li kkunsidra r-rapport tal-Qorti tal-Awdituri dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,
   wara li kkunsidra n-nota tas-Servizz tal-Awditjar Intern (IAS) tal-4 ta’ Lulju 2011 (Ref. Ares (2011) 722479) fuq it-3 rapport ta’ progress dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,
   wara li kkunsidra r-rapport u l-annessi tiegħu tal-Kulleġġ Ewropew tal-Pulizija dwar l-implimentazzjoni tar-riżoluzzjoni tal-Parlament Ewropew dwar “Kwittanza 2009: Kulleġġ Ewropew tal-Pulizija”,
   wara li kkunsidra r-rapport u l-anness tiegħu tal-Kulleġġ Ewropew tal-Pulizija dwar l-applikazzjoni tal-Manwal ta’ Akkwist għall-perjodu li jkopri l-1 ta’ Lulju 2010 - l-1 ta’ Lulju 2011,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra t-tieni rapport tal-Kumitat għall-Kontroll tal-Baġit ta’ (A7-0330/2011),

               1.

               Japprova l-għeluq tal-kontijiet tal-Kulleġġ Ewropew tal-Pulizija għas-sena finanzjarja 2009;

               2.

               Jagħti istruzzjonijiet lill-President tiegħu biex jgħaddi din id-Deċiżjoni lid-Direttur tal-Kulleġġ Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 137.

      (2)  ĠU L 250, 27.9.2011, p. 260.

      (3)  ĠU L 248, 16.9.2002, p. 1.

      (4)  ĠU L 256, 1.10.2005, p. 63.

      (5)  ĠU L 357, 31.12.2002, p. 72.


title: Deċiżjoni tal-Kunsill 2012/123/PESK tas- 27 ta’ Frar 2012 li temenda d-Deċiżjoni 2011/523/UE li parzjalment tissospendi l-applikazzjoni tal-Ftehim ta’ Koperazzjoni bejn il-Komunità Ekonomika Ewropea u r-Repubblika Għarbija Sirjana

text:
               28.2.2012

               MT

               Il-Ġurnal Uffiċjali tal-Unjoni Ewropea

               L 54/18

         DEĊIŻJONI TAL-KUNSILL 2012/123/PESK
   tas-27 ta’ Frar 2012
   li temenda d-Deċiżjoni 2011/523/UE li parzjalment tissospendi l-applikazzjoni tal-Ftehim ta’ Koperazzjoni bejn il-Komunità Ekonomika Ewropea u r-Repubblika Għarbija Sirjana
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fit-18 ta’ Jannar 1977, il-Komunità Ekonomika Ewropea u r-Repubblika Għarbija Sirjana kkonkludew Ftehim ta’ Kooperazzjoni (1) (“il-Ftehim ta’ Kooperazzjoni”) biex jippromwovu l-kooperazzjoni ġenerali bil-ħsieb li jsaħħu r-relazzjonijiet ta’ bejniethom.

               (2)

               Fit-2 ta’ Settembru 2011, il-Kunsill adotta d-Deċiżjoni 2011/523/UE (2) li parzjalment tissospendi l-applikazzjoni tal-Ftehim ta’ Kooperazzjoni sa meta l-awtoritajiet Sirjani jtemmu l-ksur sistematiku tad-drittijiet tal-bniedem u jkunu jistgħu mill-ġdid jitqiesu bħala konformi mal-liġi internazzjonali ġenerali u mal-prinċipji li jiffurmaw il-bażi tal-Ftehim ta’ Koperazzjoni.

               (3)

               Minn dak iż-żmien, u fid-dawl ta’ aktar deterjorazzjoni tas-sitwazzjoni fis-Sirja, l-Unjoni adottat miżuri restrittivi ulterjuri kontra r-reġim tas-Sirja (3).

               (4)

               F’dan ir-rigward, is-sospensjoni parzjali tal-applikazzjoni tal-Ftehim ta’ Kooperazzjoni għandha tkompli sejra. F’konformità mad-Deċiżjoni 2011/523/UE, is-sospensjoni għandha jkollha l-għan li tolqot lill-awtoritajiet Sirjani biss u mhux lill-poplu tas-Sirja, u għalhekk għandha tkun limitata kif meħtieġ. Ladarba d-deheb, il-metalli prezzjużi u d-djamanti huma prodotti li l-kummerċ fihom jibbenefika b’mod partikolari r-reġim tas-Sirja, u li għalhekk isostni l-politika tagħha ta’ ripressjoni, is-sospensjoni għandha tiġi estiża biex tapplika wkoll għall-kummerċ f’dawn il-materjali,

         ADOTTA DIN ID-DEĊIŻJONI:
   Artikolu 1
   Il-miżuri elenkati fl-Anness ta’ din id-Deċiżjoni għandhom jiżdiedu mal-Anness tad-Deċiżjoni 2011/523/UE.
   Artikolu 2
   Din id-Deċiżjoni għandha tiġi nnotifikata lir-Repubblika Għarbija tas-Sirja.
   Artikolu 3
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussel, is-27 ta’ Frar 2012.

            Għall-Kunsill

            Il-President

         C. ASHTON

      (1)  ĠU L 269, 27.9.1978, p. 2.

      (2)  ĠU L 228, 3.9.2011, p. 19.

      (3)  Ir-Regolament tal-Kunsill (UE) Nru 36/2012 tat-18 ta’ Jannar 2012 dwar miżuri restrittivi fid-dawl tas-sitwazzjoni fis-Sirja (ĠU L 16, 19.1.2012, p. 1), ir-Regolament ta’ Implimentazzjoni tal-Kunsill (UE) Nru 55/2012 tat-23 ta’ Jannar 2012 li jimplimenta l-Artikolu 33(1) tar-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja (ĠU L 19, 24.1.2012, p. 6), id-Deċiżjoni ta’ Implimentazzjoni tal-Kunsill 2012/37/PESK tat-23 ta’ Jannar 2012 li timplimenta d-Deċiżjoni 2011/782/PESK dwar miżuri restrittivi kontra s-Sirja (ĠU L 19, 24.1.2012, p. 33).

      ANNESS

         Lista ta’ entitajiet imsemmija fl-Artikolu 1

                  “(6)

                  Il-bejgħ, il-forniment, it-trasferiment jew l-esportazzjoni, diretti jew indiretti, ta’ deheb, metalli prezzjużi u djamanti, kif elenkati hawn taħt, kemm jekk joriġinaw fl-Unjoni kif ukoll jekk le, lill-Gvern tas-Sirja, lill-korpi pubbliċi, korporazzjonijiet u aġenziji tiegħu, lill-Bank Ċentrali tas-Sirja, lil kwalunkwe persuna, entità jew korp li jaġixxu f’isimhom jew b’ordni minnhom, jew lil kwalunkwe entità jew korp li huma proprjetà tagħhom jew ikkontrollati minnhom;

                  (7)

                  Ix-xiri, l-importazzjoni jew it-trasport, direttament jew indirettament, ta’ deheb, metalli prezzjużi u djamanti, kif elenkati hawn taħt, kemm jekk l-oġġett ikkonċernat joriġina fis-Sirja kif ukoll jekk le, mill-Gvern tas-Sirja, mill-korpi pubbliċi, korporazzjonijiet u aġenziji tiegħu, mill-Bank Ċentrali tas-Sirja u minn kwalunkwe persuna, entità jew korp li jaġixxu f’isimhom jew b’ordni minnhom, jew minn kwalunkwe entità jew korp li huma proprjetà tagħhom jew ikkontrollati minnhom; u

                  (8)

                  Il-provvista, diretta jew indiretta, ta’ assistenza teknika jew ta’ servizzi ta’ senserija, finanzjament jew assistenza finanzjarja, relatati mal-merċi msemmija fil-punti (6) u (7), lill-Gvern tas-Sirja, lill-korpi pubbliċi, korporazzjonijiet u aġenziji tiegħu, lill-Bank Ċentrali tas-Sirja u lil kwalunkwe persuna, entità jew korp li jaġixxu f’isimhom jew b’ordni minnhom, jew lil kwalunkwe entità jew korp li huma proprjetà tagħhom jew ikkontrollati minnhom;

            Id-deheb, il-metalli prezzjużi u d-djamanti msemmija f’dan l-Anness huma:

                     Kodiċi tas-SA

                     Isem tal-merkanzija

                  7102

                  Djamanti, maħdumin jew le, iżda mhux immuntati jew ingastati.

                  7106

                  Fidda (inkluża fidda miksija bid-deheb jew platinu), mhux maħduma jew f’għamliet semimanifatturati, jew f’għamla ta’ trab.

                  7108

                  Deheb (inkluż deheb miksi bi platinu), mhux maħdum jew f’għamla semimanifatturata, jew f’għamla ta’ trab.

                  7109

                  Metalli komuni jew fidda, miksijin bid-deheb, mhux maħdumin aktar ħlief semi-manifatturati.

                  7110

                  Platinu, f’għamliet mhux maħdumin jew semimanifatturati, jew f’għamla ta’ trab.

                  7111

                  Metalli komuni, fidda jew deheb, miksijin bil-platinu, mhux maħdumin aktar ħlief semimanifatturati.

                  7112

                  Skart u fdal ta’ metall prezzjuż jew ta’ metall miksi b’metall prezzjuż; skart u fdal ieħor li fihom metall prezzjuż jew komposti ta’ metall prezzjuż, ta’ tip użat l-aktar għall-irkupru ta’ metall prezzjuż.”.


title: Id-Deċiżjoni tal-Kummissjoni tat-30 ta' Lulju 1991 li tistabbilixxi Kumitat Konsultattiv fuq id-Dwana u t-Taxxa Indiretta

text:
Avviż Legali Importanti

|

31991D0453

Official Journal L 241 , 30/08/1991 P. 0043 - 0045 Finnish special edition: Chapter 2 Volume 8 P. 0090  Swedish special edition: Chapter 2 Volume 8 P. 0090

		Id-Deċiżjoni tal-Kummissjonitat-30 ta' Lulju 1991li tistabbilixxi Kumitat Konsultattiv fuq id-Dwana u t-Taxxa Indiretta(91/453/KEE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ekonomika Ewropea,Billi Kumitat Konsultattiv fuq Kwistjonijiet tad-Dwana kien stabbilit bid-Deċiżjoni tal-Kummissjoni 73/351 [1], kif emendata bid-Deċiżjoni 86/565/KEE [2], biex jikseb l-opinjonijiet taċ-ċrieki professjonali u tal-konsumatur fuq problemi li joħorġu mit-tħaddim tal-unjoni doganali;Billi ma jeżisti l-ebda forum biex jirrappreżenta interessi professjonali fuq kwistjonijiet ta' taxxa indiretta; billi għandha ssir dispożizzjoni għall-konsultazzjoni ta' partijiet interessati fuq dawn il-kwistjonijiet;Billi qed jidher ċar fid-dawl tal-esperjenza li hemm bżonn ta' tibdiliet fl-istruttura u l-ħidma tal-Kumitat Konsultattiv biex jippermettilu jikkonċentra aktar effettivament fuq dawk l-aspetti tal-politika tal-Komunità fuq id-dwana u t-tassazzjoni li l-Kummissjoni u l-Kumitat innifsu jixtiequ jiżviluppaw fid-dettall;Billi għandu jitwaqqaf Kumitat Konsultattiv fuq id-Dwana u t-Taxxa Indiretta, b'inkarigu li jirrifletti dawn il-preokkupazzjonijiet ġodda;Billi r-regoli ġodda tal-proċedura tal-Kumitat għandhom jirriflettu esperjenza mgħoddija,IDDEĊIDIET KIF ĠEJ:Artikolu 1Għandu jkun hemm flimkien mal-Kummissjoni, Kumitat Konsultattiv fuq id-Dwana u t-Taxxa Indiretta, minn hawn 'il quddiem msejjaħ il-"Kumitat".Għandu jkun kompost minn rappreżentanti mill-kategoriji li ġejjin: l-industrija, l-agrikultura u s-sajd, il-kummerċ, it-trasport, l-assigurazzjoni u l-banek, l-aġenti tad-dwana (inkluż il-forwarding agents), it-turiżmu, il-qasam tax-xogħol, il-konsumaturi u azjendi ta' daqs żgħir u medju.Artikolu 2Il-Kumitat għandu jagħti l-opinjonijiet tiegħu lill-Kummissjoni fuq il-materji kollha li jirrigwardaw il-politika tad-dwana, il-VAT u s-sisa, jew fuq talba tal-Kummissjoni jew fuq l-inizjattiva tiegħu.Artikolu 31. Il-Kumitat għandu jkollu 19-il membru.2. Is-siġġijiet għandhom ikunu allokati kif ġej:- tlieta lil rappreżentanti tal-industrija,- tnejn lil rappreżentanti tal-agrikoltura u s-sajd,- tnejn lil rappreżentanti tal-organizzazzjonijiet tal-kummerċ,- tnejn lil rappreżentanti tal-kmamar tal-kummerċ u tal-industrija,- tnejn lil rappreżentanti tat-trasport,- wieħed lil rappreżentant tal-banek u l-assigurazzjoni,- tnejn lir-rappreżentanti tal-aġenti tad-dwana (inkluż il-forwarding agents),- wieħed lil rappreżentanti tal-korpi tat-turiżmu,- wieħed lil rappreżentant tal-qasam tax-xogħol,- tnejn lil rappreżentanti tal-konsumaturi- wieħed lil rappreżentant tal-azjendi ta' daqs żgħir u medju.Artikolu 4Il-membri tal-Kumitat għandhom jinħatru mill-Kummissjoni.Il-korpi tal-livell komunitarju jew internazzjonali professjonali jew tal-konsumaturi l-aktar rappreżentattivi tal-attivitajiet affettwati mill-kwistjonijiet tad-dwana u tat-taxxa għandhom jipproponu żewġ kandidati lill-Kummissjoni, ta' nazzjonalitajiet differenti tal-Istati Membri, għal kull siġġu allokat lilhom.Artikolu 5Għandu jinħatar deputat għal kull membru tal-Kumitat, bil-metodu deskritt f'Artikolu 4.Mingħajr preġudizzju għal Artikolu 9, id-deputati għandhom ikunu preżenti fil-laqgħat tal-Kumitat u għandhom jieħdu parti fil-proċeduri tiegħu biss meta l-membri li jagħmlu minflokhom ma jkunux jistgħu jagħmlu hekk.Artikolu 6Il-kariga għall-membri tal-Kumitat għandha tkun ta' tliet snin. Din tista’ tiġġedded.Wara li jagħlqu t-tliet snin, il-membri għandhom jibqgħu fil-kariga sakemm jinbiddlu jew il-ħatra tagħhom tiġġedded.Il-kariga ta' membru għandha tispiċċa qabel ma jagħlqu tliet snin fil-każ tar-riżenja tiegħu, jekk jspiċċa mill-organizzazzjoni li jirrappreżenta, jew b’mewtu. Tista’ tispiċċa ukoll meta l-organizzazzjoni li tipproponih titlob li jinbidel.Persuna għandha tinħatar skond il-proċedura preskritta f'Artikolu 4 biex tibdel dak il-membru għal bqija tal-kariga.Il-membri m'għandhomx ikunu mħallsa għas-servizzi tagħhom.Artikolu 7Lista ta' membri u deputati għandha tkun pubblikat mill-Kummissjoni, għall-finijiet ta' informazzjoni, fil-Ġurnal Uffiċjali tal-Komunitajiet Ewropej.Artikolu 8Il-Kumitat għandu jtella’ president u żewġ viċi presidenti għall-tliet snin. L-elezzjoni għandha tinħtieġ maġġoranza ta' żewġ terzi tal-membri preżenti. Il-membri eletti għandhom ikunu l-uffiċjali tal-Kumitat.Il-Kumitat għandu jeliġi uffiċjali oħra minn fost il-membri tiegħu, ukoll b'maġġoranza ta' żewġ terzi.L-uffiċjali għandhom jippreparaw u jorganizzaw ix-xogħol tal-Kumitat.Artikolu 9Il-Kumitat jew id-dipartimenti tal-Kummissjoni konċernati jistgħu jistiednu kull persuna bi kwalifiki speċjalisti biex jieħdu sehem fil-proċeduri tiegħu bħala espert fuq materja partikolari fl-aġenda. L-esperti għandhom jieħdu sehem biss f'diskussjonijiet ta' dawk il-materji li fir-rigward tagħhom kienu mistiedna.Artikolu 10Il-Kumitat jista’ jistabbilixxi gruppi tax-xogħol.Artikolu 111. Il-Kumitat għandu jissejjaħ mill-Kummissjoni u għandu jiltaqa’ fil-kwartieri ġenerali tal-Kummissjoni. Laqgħat tal-uffiċjali għandhom jitlaqqgħu mill-president b'arranġament mal-Kummissjoni.2. Rappreżentanti tad-dipartimenti tal-Kummissjoni konċernati għandhom jieħdu sehem fil-laqgħat tal-Kumitat, tal-uffiċjali tiegħu u tal-gruppi tax-xogħol.3. Servizzi segretarjali għall-Kumitat, l-uffiċjali tiegħu u l-gruppi ta' ħidma għandhom ikunu provduti mill-Kummissjoni.Artikolu 12L-ebda vot m'għandu jittieħed fuq kwistjonijiet diskussi mill-Kumitat.Il-Kummissjoni tista’, meta titlob l-opinjoni tal-Kumitat, tiffissa terminu meta din l-opinjoni tista’ tingħata.Il-veduti mfissra mill-kategoriji rappreżentati għandhom ikunu reġistrati fil-minuti, li għandhom jintbagħtu lill-Kummissjoni.Meta jkun hemm qbil unanimu fil-Kumitat fuq l-opinjoni li għandha tingħata, il-Kumitat għandu jabbozza konklużjonijiet konġunti, li għandhom ikunu mehmuża mal-minuti.Artikolu 13Meta l-Kummissjoni tinforma l-membri tal-Kumitat li opinjoni mitluba jew kwistjoni mqajma tirrigwarda kwistjonijiet ta' natura konfidenzjali, il-membri għandhom ikunu taħt l-obbligu li ma jikxfux l-informazzjoni li jkunu kisbu bix-xogħol tal-Kumitat jew il-gruppi tax-xogħol.F'dawn il-każijiet, il-membri tal-Kumitat u r-rappreżentanti tad-dipartimenti tal-Kummissjoni konċernati biss jistgħu jkunu preżenti fil-laqgħat.Artikolu 14Id-Deċiżjoni 73/351/KEE hija b'din imħassra.Artikolu 15Din id-Direttiva għandha tidħol fis-seħħ fit-30 ta' Lulju 1991.Magħmula fi Brussell, it-30 ta' Lulju 1991.Għall-KummissjoniChristiane ScrivenerMembru tal-Kummissjoni[1] ĠU L 321, tat-22.11.1973, p. 37.[2] ĠU L 331, tal-25.11.1986, p. 18.--------------------------------------------------


title: Id-Deċiżjoni tal-Kummissjoni ta’ l-10 ta’ April 1996 dwar l-organizzazzjoni mill-ġdid taċ-Ċentru ta’ Riċerka Konġunt

text:
Avviż Legali Importanti

|

31996D0282

Official Journal L 107 , 30/04/1996 P. 0012 - 0015

		Deċiżjoni tal-kummissjonita’ l-10 ta’ April 1996dwar l-organizzazzjoni mill-ġdid taċ-Ċentru ta’ Riċerka Konġunt(96/282/Euratom)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika u b’mod partikulari l-Artikoli 8 u 131 (2) tiegħu,Wara li kkunsidrat l-opinjoni tal-Bord tal-Gvernaturi tal-JRC,Billi ċ-Ċentru ta’ Riċerka Konġunt (JRC) skond Deċiżjoni tal-Kummissjoni 85/593/Euratom ta’ l-20 ta’ Novembru 1985 dwar l-organizzazzjoni mill-ġdid taċ-Ċentru ta’ Riċerka Konġunt (ĊRS) [1], kif emendata l-aħħar minn Deċiżjoni 93/95/Euratom [2], u minn Deċiżjoni 94/809/Euratom [3], ġie mogħti struttura li tixraq għall-kompiti assenjati lilu;Billi din l-istruttura għandha tiġi mibdula kull meta l-Kummissjoni tikkunsidra li hu neċessarju biex tassigura l-aħjar effiċjenza ta’ l-attivitajiet tal-JRC u l-konformità sħiħa li dan ta’ l-aħħar ikun konformi mal-prioritajiet tal-Kummissjoni;Billi l-Kummissjoni ddeċidiet, fis-16 ta’ Jannar 1996 li l-JRC isir Direttorat Ġenerali indipendenti mill-Kummissjoni biex tiġi fdata lilu l-ġestjoni awtonoma neċessarja għall-implimentazzjoni xierqa tal-kompiti tiegħu;Billi Deċiżjoni Nru 85/593/Euratom u l-emendi tagħha għandhom jinbidlu kif xieraq mid-Deċiżjoni preżenti,IDDEĊIDIET KIF ĠEJ:Artikolu 1Iċ-Ċentru ta’ Riċerka Konġunt, hawnhekk iżjed ’il quddiem imsejjaħ "JRC", għandu jikkonsisti minn istituzzjonijiet imwaqqfa mill-Kummissjoni biex imexxu programmi ta’ riċerka tal-Komunità u kompiti oħra li jiġu fdati lilu mill-Kummissjoni.Artikolu 2L-organi tal-JRC għandhom ikunu:- id-Direttorat Ġenerali,- il-Bord tal-Gvernaturi,- il-Kumitat Xjentifiku,Artikolu 3Iċ-RK għandu jkun taħt l-awtorità ta’ Direttur Ġenerali maħtur mill-Kummissjoni. Id-Direttur Ġenerali u parti mis-servizzi direttament taħtu għandhom ikunu allokati fi Brussell.Id-Direttur Ġenerali għandu jieħu dawk il-miżuri kollha neċessarji għall-funzjoni effiċjenti tal-JRC b’konsistenza mar-regolamenti li jkunu fis-seħħ u ma’ l-awtorità ddelegata lilu.Skond il-proċeduri deskritti hawnhekk iżjed ’il quddiem, id-Direttur Ġenerali:- għandu jipprepara abozzi ta’ programmi għall-oqsma ta’ attivitajiet varji taċ-RK għas-sottomissjoni lill-Kummissjoni, u jindika l-aspetti finanzjarji tagħhom,- għandu jwaqqaf strateġija għall-JRC, partikolarment għar-rigward ta’ miżuri kompetittivi, u jieħu l-miżuri xierqa biex jassigura t-twettiq tagħhom,- għandu jinnegozja u jikkonkludi kuntratti ta’ riċerka ma’ terzi persuni,- għandu jkun responsabbli mill-implimentazzjoni ta’ programmi u għall-amministrazzjoni finanzjarja,- għandu jistabbilixxi l-organizzazzjoni interna tal-JRC, partikolarment jagħti każ tal-ħtiġijiet tal-budget,- għandu, fi ħdan il-limiti tal-poteri delegati lilu, jeżerċita l-poteri mogħtija lill-awtorità mir-Regolamenti tal-Ħaddiema u bl-awtorità li jikkonkludi kuntratti bil-kondizzjonijiet tax-xogħol ta’ impjegati oħra.Artikolu 41. Il-Bord tal-Gvernaturi taċ-RK huwa hawnhekk imwaqqaf. Huwa għandu jkun jikkonsisti fil-membri li ġejjin:(a) rappreżentant ta’ livell għoli minn kull Stati Membru, maħtur mill-Kummissjoni fuq il-bażi ta’ nominazzjonijiet mill-awtoritajiet ta’ l-Istat konċernat;(b) president elett mir-rappreżentanti ta’ l-Istati Membri msemmija f’punt (a).Il-membri kollha għandhom jinħatru għal tliet snin li jiġġeddu.2. Il-Bord tal-Gvernaturi għandu jassisti lid-Direttur Ġenerali u jagħti opinjonijiet għas-sottomissjoni lill-Kummissjoni dwar kwistjonijiet rigward:- is-sehem tal-JRC fi ħdan l-istrateġija tal-Komunità għar-riċerka u l-iżvilupp teknoloġiku,- il-ġestjoni xjentifika/teknika taċ-RK u l-esekuzzjoni tal-kompiti fdati lilu.Għar-rigward ta’ materji delegati lid-Direttur Ġenerali mill-Kummissjoni u b’konformità mal-materji kollha li jikkonċernaw lill-Bord tal-Gvernaturi b’mod partikulari, id-Direttur Ġenerali għandu jitlob għall-opinjoni tal-Bord tal-Gvernaturi dwar il-proposti tiegħu qabel ma jiġu applikati.L-opinjoni bil-quddiem tal-Bord tal-Gvernaturi hija neċessarja għal kwalunkwe kwistjoni sottomessa għal deċiżjoni tal-Kummissjoni.Il-Bord tal-Gvernaturi għandu jitratta b’mod partikulari ma’:(i) il-proposti għal programmi speċifiċi li għandhom ikunu implimentati mil-JRC kif ukoll proposti għal ħidmiet oħra ġodda assenjati lill-JRC;(ii) il-preparazzjoni ta’ l-ippjanar strateġiku multiannwali li jkopri l-attivitajiet kollha tal-JRC, u kull sena, mhux aktar tard mill-31 ta’ Diċembru, il-pjan annwali ta’ ħidma li jindika l-għanijiet ta’ kull programm ta’ ħidma għas-sena ta’ wara u li jkollu deskrizzjoni qasira tal-programm b’dati importanti, referenzi xjentifiċi u stima tan-nefqa;(iii) kontinwazzjoni ta’ wara għal programmi speċifiċi ta’ riċerka u żvilupp teknoloġiku tal-JRC:- l-implimentazzjoni tagħhom, b’attenzjoni partikulari għall-konsistenza tagħhom mal-ħtiġijiet tal-Komunità,- il-koerenza għall-iżvilupp tagħhom mal-programmi ta’ azzjoni indiretta speċifiċi taħt il-programmi ta’ qafas; għal dan il-għan, il-Bord tal-Gvernaturi jorganizza kull sena skambju ta’ veduti mal-kumitati tal-programmi relevanti,- kwalunkwe aġġustamenti possibbli tagħhom;(iv) il-kontinwazzjoni ta’ wara tar-relazzjonijiet ma’ servizzi oħra tal-Kummissjoni u terzi persuni dwar il-prinċipju tal-konsumatur/kuntrattur;(v) l-istrateġija għall-attivitajiet kompetittivi tal-JRC u kontinwazzjoni ta’ wara tagħhom;(vi) it-tfassil ta’ proposti għall-budget annwali tal-JRC u l-kontroll għall-implimentazzjoni tiegħu;(vii) - l-organizzazzjoni tal-JRC,- il-ġestjoni finanzjarja tiegħu,- investimenti kbar,- implimentazzjoni ta’ l-attivitajiet ta’ riċerka tiegħu,- evalwazzjoni ta’ dan ta’ l-aħħar minn "gruppi ta’ viżitaturi" magħmulin minn esperti indipendenti u kontinwazzjoni ta’ wara tar-rakkomandazzjonijiet tagħhom;(viii) politika għall-ħaddiema, b’enfasi speċjali fuq:- it-tfassil ta’ proposti dwar politika għall-ħaddiema tal-JRC,- l-aspetti marbuta ma’ ċaqliq ta’ ħaddiema u skambji ta’ ħaddiema xjentifiċi u tekniċi ma’ korpi pubbliċi u privati fl-Istati Membri;(ix) il-ħatra u ż-żieda fiż-żmien jew it-tmien tal-funzjonijiet tal-ħaddiema f’livell għoli tal-JRC.3. Il-Bord tal-Gvernaturi għandu joħroġ opinjonijiet fuq il-bażi tal-maġġoranza meħtieġa mill-Artikolu 118(2) tat-Trattat KEEA, bil-voti jġorru piż skond dan it-Trattat. Il-President ma għandux jivvota.Il-Kummissjoni għandha tagħti l-ikbar kont ta’ l-opinjonijiet maħruġa mill-Bord tal-Gvernaturi. Fin-nuqqas tal-kunsens tal-Bord tal-Gvernaturi għal proposta mid-Direttur Ġenerali, hija għandha tintbagħat lill-Kummissjoni, li għandha tiddeċiedi dwar il-materja. Il-Bord tal-Gvernaturi għandu jkun infurmat bid-deċiżjoni tal-Kummissjoni. Il-Kunsill għandu jkun infurmat mingħajr dewmien jekk id-deċiżjoni ma taqbilx ma’ l-opinjoni tal-Bord tal-Gvernaturi. Huwa għandu jkun infurmat ukoll bir-raġunijiet għad-deċiżjoni.Jekk il-Kummissjoni ma taċċettax opinjoni maħruġa mill-Bord tal-Gvernaturi dwar materji li jeħtieġu deċiżjoni mill-Kummissjoni, l-implimentazzjoni ta’ miżuri dwar tali materji għandhom ikunu posposti għal xahar; matul dan ix-xahar il-materji konċernati għandhom jintbagħtu lura lill-Bord tal-Gvernaturi u għandha tintalab opinjoni ġdida. Malli tirċievi din l-opinjoni jew fi tmiem ix-xahar ikkonċernat, il-Kummissjoni għandha tieħu deċiżjoni finali u għandha tinforma lill-Bord ta’ Gvernaturi b’dan. Jekk ma tkunx tista’ taċċetta l-opinjoni tal-Bord tal-Gvernaturi, il-Kummissjoni għandha tinforma lill-Kunsill bid-deċiżjoni tagħha u bir-raġunijiet għad-deċiżjoni mingħajr dewmien. Il-Kummissjoni għandha żżomm lill-Bord tal-Gvernaturi nfurmat bid-deċiżjonijiet tagħha dwar il-JRC rigward kull materja li dwarha l-Bord tal-Gvernaturi jkun ħareġ opinjoni.Il-Bord tal-Gvernaturi jista’, permezz tal-Kummissjoni, jissottometti opinjonijiet lill-Kunsill u l-Parlament Ewropew dwar il-materji kollha marbuta mal-JRC.4. Il-Bord tal-Gvernaturi għandu jissottometti l-osservazzjonijiet tiegħu fuq ir-rapport ta’ ġestjoni annwali mħejji mid-Direttur Ġenerali. Dawn l-osservazzjonijiet, flimkien mar-rapport ta’ ġestjoni annwali kif approvat mill-Kummissjoni, għandhom jintbagħtu lill-Kunsill u lill-Parlament Ewropew.Il-Bord tal-Gvernaturi għandu javża lid-Direttur Ġenerali dwar l-organizzazzjoni ta’ l-evalwazzjoni tal-kompiti magħmula mil-JRC, marbuta kemm mar-riżultati xjentifiċi u tekniċi u mal-ġestjoni amministrattiva u finanzjarja taċ-entru; hu għandu wkoll jagħti parir dwar l-għażla ta’ esperti independenti magħżula biex jippartiċipaw f’din l-evalwazzjoni. Il-Bord tal-Gvernaturi għandu jissottometti l-kummenti tiegħu dwar ir-riżultati ta’ dawn l-evalwazzjonijiet.5. Il-Bord tal-Gvernaturi għandu jiltaqa’ mill-inqas erba’ darbiet fis-sena.Il-Bord tal-Gvernaturi għandu jfassal ir-regoli ta’ proċedura tiegħu, inklużi regoli dwar l-organizzazzjoni tax-xogħol tiegħu.Iċ-ĊRSK għandu jipprovdi s-segretarjat tal-Bord tal-Gvernaturi u jqiegħed għad-disposizzjoni tal-Bord kull informazzjoni li jkun jeħtieġ.Artikolu 5Kumitat xjentifiku tal-JRC huwa hawnhekk imwaqqaf biex jassisti lid-Direttur Ġenerali.Nofs il-Kumitat Xjentifiku għandu jkun magħmul minn membri nominati mid-Direttur Ġenerali minn fost il-kapijiet ewlenin ta’ taqsima jew managers ta’ proġetti u ħaddiema xjentifiċi fi grad għoli, u n-nofs l-ieħor għanu jkun magħmul minn rappreżentanti ta’ ħaddiema xjentifiċi u tekniċi eletti minn dawk il-ħaddiema.Il-Kumitat Xjentifiku għandu jkun konsultat regolarment mid-Direttur Ġenerali fuq il-kwistjonijiet kollha ta’ natura xjetifika jew teknika dwar l-attivitajiet tal-JRC. B’rabta ma’ dan, huwa għandu, b’mod partikulari, jieħu sehem fit-thejjija ta’ abbozzi ta’ programmi.Artikolu 61. Meta titqies il-politika ġenerali adottata mill-Kunsill u l-Parlament Ewropew u l-linji ta’ gwida ġenerali maħruġa mill-Kummissjoni, id-Direttur Ġenerali għandu jħejji l-abbozzi ta’ programmi għall-oqsma ta’ attivitajiet tal-JRC.2. Il-Bord tal-Gvernaturi għandu jkun konsultat dwar l-abbozzi ta’ programmi.3. Il-Kummissjoni għandha teżamina l-abbozzi ta’ programmi fid-dawl tal-politika ġenerali tal-Komunità u tagħti kont tas-sitwazzjoni tal-budget ta’ din ta’ l-aħħar. Hija għandha tadotta l-proposti skond id-disposizzjonijiet tat-Trattat u tqegħidhom quddiem il-Kunsill.Artikolu 71. Id-Direttur Ġenerali għandu jkun responsabbli ta’ l-eżekuzzjoni propja tal-programmi mogħtija lill-JRC. Hu għandu jmexxi, bid-deċiżjonijiet tiegħu, l-attivitajiet ta’ l-Istituti u servizzi, u b’mod partikolari jiddeċiedi bejn il-metodi alternattivi ta’ implimentazzjoni ta’ l-għanijiet tal-programmi.2. Huwa għandu jipprovdi lill-Kummissjoni bl-informazzjoni kollha li tkun teħtieġ biex tfassal ir-rapporti meħtieġa minn l-Artikolu 11 tat-Trattat tal-Euratom.3. Id-Direttur Ġenerali għandu jiżgura, kif neċessarju, li l-programmi suċċessivi huma kordinati sew u jirrelataw flimkien, waqt l-implimentazzjoni u l-preparazzjoni, iżomm kont partikolari ta’ l-infrastruttura xjentifika u industrijali tal-JRC. Id-Direttur Ġenerali għandu jirranġa għal reviżjoni tal-programmi li għandha ssir kull sentejn.Artikolu 81. Kull sena d-Direttur Ġenerali għandu jagħmel stima tal-fondi meħtieġa għall-implimentazzjoni tal-programmi, biex jagħti ċans għat-tfassil tal-parti li tikkorrispondi ma’ l-abbozz preliminari tal-budget tal-Komunitajiet. Din l-istima għandu jkollha tbassir tad-dħul u infieq dwar xogħol li jkun sar mill-JRC għal attivitajiet kompetittivi.L-Artikolu 6 għandu japplika, mutatis mutandis, għat-tħejjija ta’ abbozzi ta’ budgets preliminari għal attivitajiet ta’ riċerka.2. Infieq tal-JRC għandhom ikunu awtorizzati mid-Direttur Ġenerali; huwa għandu jiffirma ordnijiet għal ħlas u rċevuti; huwa għandu jikkonkludi kuntratti u jawtorizza trasferimenti ta’ fondi.3. Id-Direttur Ġenerali għandu jissottometti lill-Kummissjoni fl-aħħar tas-sena finanzjarja rendikont finanzjarju ta’ dħul u infieq għal dik is-sena finanzjarja.4. Il-Kummissjoni għandha taħtar l-uffiċjal responsabbli għall-kontroll ta’ impenji u l-awtorizzazzjoni ta’ nfieq kif ukoll il-kontroll fuq id-dħul.5. Il-Kummissjoni għandha taħtar uffiċjal għall-kontijiet responsabbli għall-ħlas ta’ spejjeż u d-dħul u biex iħaddem il-fondi u sigurtajiet, u li huwa jkun responsabbli għall-kustodja tagħhom.Artikolu 91. Fi ħdan il-limiti ta’ poteri delegati lilu, id-Direttur Ġenerali għandu jkollu tali poteri fuq il-ħaddiema kif mogħtija lilu mill-awtorità li taħtar.2. Madankollu, fir-rigward ta’ uffiċjali u impjegati oħra ta’ gradi A1 u A2, il-poteri stabbiliti fl-Artikoli 29, 49, 50 u 51 u Titolu VI tar-Regolamenti tal-Ħaddiema għandhom ikunu eżerċitati mill-Kummissjoni bi proposta mid- Direttur Ġenerali.3. Id-Direttur Ġenerali għandu, f’isem il-Kummissjoni, jieħu l-miżuri kollha neċessarji biex tkun assigurata s-sigurtà ta’ persuni u stallazzjonijiet li għalihom huwa jkun responsabbli.Artikolu 10Id-Direttur Ġenerali jista’ jiddelega lid-Deputat Direttur Ġenerali u lid-Diretturi l-poteri mogħtija lilu.Magħmula fi Brussell, fl-10 ta’ April 1996.Għall-KummissjoniÉdith CressonMembru tal-Kummissjoni[1] ĠU L 373, tal-31.12.1985, pġ. 6.[2] ĠU L 37, tat-13.2.1993, pġ. 44[3] ĠU L 330, tal-21.12.1994, pġ. 64.--------------------------------------------------


title: 2011/812/UE: Deċiżjoni tal-Kunsill tal- 1 ta’ Diċembru 2011 li taħtar membru Svediż u membru supplenti Svediż fil-Kumitat tar-Reġjuni

text:
               7.12.2011

               MT

               Il-Ġurnal Uffiċjali tal-Unjoni Ewropea

               L 324/32

         DEĊIŻJONI TAL-KUNSILL
   tal-1 ta’ Diċembru 2011
   li taħtar membru Svediż u membru supplenti Svediż fil-Kumitat tar-Reġjuni
   (2011/812/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidra l-proposta mill-Gvern Svediż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Post ta’ membru supplenti sar vakanti wara t-tmiem tal-mandat tas-Sur Kent JOHANSSON.

               (3)

               Wara l-ħatra tas-Sinjura Ewa-May KARLSSON bħala membru tal-Kumitat tar-Reġjuni, sar vakanti post ta’ membru supplenti,

         ADOTTA DIN ID-DEĊIŻJONI:
   Artikolu 1
   Huma b'dan maħtura fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membru:

                           —

                           Is-Sinjura Ewa-May KARLSSON, Ledamot i kommunfullmäktige, Vindelns kommun

                     u

               (b)

               bħala membru supplenti:

                           —

                           Is-Sinjura Carola GUNNARSSON, Ledamot i kommunfullmäktige, Sala kommun.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, l-1 ta’ Diċembru 2011.

            Għall-Kunsill

            Il-President

         W. KOSINIAK-KAMYSZ

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2010/247/: Deċiżjoni tal-Kunsill tas- 26 ta’ April 2010 li taħtar membru Pollakk u membru Pollakk supplenti tal-Kumitat tar-Reġjuni

text:
               1.5.2010

               MT

               Il-Ġurnal Uffiċjali tal-Unjoni Ewropea

               L 110/30

         DEĊIŻJONI TAL-KUNSILL
   tas-26 ta’ April 2010
   li taħtar membru Pollakk u membru Pollakk supplenti tal-Kumitat tar-Reġjuni
   (2010/247/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Pollakk,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/EU u 2010/29/EU li jaħtru l-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015 (1).

               (2)

               Post ta’ membru fil-Kumitat tar-Reġjuni sar vakanti wara t-tmiem tal-mandat tas-Sur Tadeusz WRONA, membru tal-Kumitat tar-Reġjuni. Post ta’ membru supplenti sar vakanti wara l-ħatra tas-Sur Jan BRONŚ bħala membru tal-Kumitat tar-Reġjuni,

         IDDEĊIEDA KIF ĠEJ:
   Artikolu 1
   Dawn li ġejjin huma b’dan maħturin fil-Kumitat tar-Reġjuni għall-bqija tal-mandat attwali, li jibqa’ validu sal-25 ta’ Jannar 2015:

               (a)

               bħala membru:

                           —

                           Is-Sur Jan BRONŚ, Sindku ta’ Oleśnica (bidla ta’ mandat),

                     u

               (b)

               bħala membru supplenti:

                           —

                           Is-Sur Zbigniew PODRAZA, Sindku ta’ Dąbrowa Górnicza.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fil-Lussemburgu, is-26 ta’ April 2010.

            Għall-Kunsill

            Il-President

         M. Á. MORATINOS

      (1)  ĠU L 348, 29.12.2009, p. 22 u ĠU L 12, 19.1.2010, p. 11.


Avviż Legali Importanti

|

52007IP0151

Riżoluzzjoni leġiżlattiva tal-Parlament Ewropew tal-25 ta' April 2007 dwar it-twaqqif u l-istipulazzjoni tal-kompetenzi, tal-kompożizzjoni u tat-tul tal-mandat tal-kumitat temporanju għall-bidla klimatika

Official Journal 074 E , 20/03/2008 P. 0652 - 0653

		P6_TA(2007)0151Kompożizzjoni ta' kumitat temporanju dwar il-bidla fil-klimaRiżoluzzjoni leġiżlattiva tal-Parlament Ewropew tal- 25 ta' April 2007 dwar it-twaqqif u l-istipulazzjoni tal-kompetenzi, tal-kompożizzjoni u tat-tul tal-mandat tal-kumitat temporanju għall-bidla klimatikaIl-Parlament Ewropew,- wara li kkunsidra l-Artikolu 175 tar-Regoli ta' Proċedura tiegħu,- wara li kkunsidra d-deċiżjoni tal-Konferenza tal-Presidenti tad- 19 ta' April 2007 li jiġi propost it-twaqqif ta' kumitat temporanju għall-bidla tal-klima u li tiddefinixxi l-attribuzzjonijiet u l-kompożizzjoni tiegħu,- wara li kkunsidra l-ħtieġa urġenti li jiġu adottati miżuri konkreti fil-livelli kollha biex tiġi ffaċċjata l-bidla klimatika u l-ħtieġa, għall-mexxejja politiċi, li dan il-proċess jiġi attivat,- wara li kkunsidra r-riżoluzzjonijiet tal-Parlament Ewropew dwar il-bidla klimatika, b'mod partikulari dawk li ġew adottati fis- 16 ta' Novembru 2005 [1], fis- 26 ta' Ottubru 2006 [2] u fl- 14 ta' Frar 2007 [3],- wara li kkunsidra l-ħtieġa li jinġabru u li jiġu koordinati l-opinjonijiet tal-kumitati differenti kkonċernati, sabiex il-Parlament Ewropew ikun jista' jkollu rwol ewlieni fil-qasam tas-sensibilizzazzjoni u jpoġġi lisfida tal-bidla fil-klima fuq quddiem fl-aġenda internazzjonali,- wara li kkunsidra l-ħtieġa li bħala konsegwenza jiġu organizzati l-ħidmiet u l-istrutturi tiegħu, b'mod partikulari billi jingħataw l-mezzi supplimentari meħtieġa biex din il-kwistjoni tiġi trattati b'mod xieraq,1. Jiddeċiedi li jwaqqaf kumitat temporanju għall-bidla fil-klima, li jkollha l-attribuzzjonijiet li jmiss:a) li jifformula proposti dwar il-politika integrata tal-futur ta' l-Unjoni Ewropea fil-qasam tal-bidla klimatika u li jikkordina l-pożizzjoni tal-Parlament Ewropew fir-rigward tan-negozjati tal-qafas internazzjonali dwar il-politika dwar il-klima għal wara l-2012;b) fir-rigward tal-bidla klimatika, li janalizza u jevalwa l-istat tal-kwistjoni u li jipproponi azzjonijiet xierqa, fil-livelli kollha, flimkien ma' l-evalwazzjoni dwar l-impatt finanzjarju tagħhom u dwar l-ispiża tannuqqas ta' azzjoni;c) li jibni inventarju kemm jista' jkun komplut tal-progressi riċenti u tal-prospettivi fil-qasam tal-ġlieda kontra l-bidla klimatika, b'tali mod li jagħti lill-Parlament l-analiżi dettaljati meħtieġa dwar dawn sabiex dan ikun jista' jassumi r-responsabbiltajiet politiċi tiegħu;d) li jistudja l-impatt ambjentali, ġuridiku, ekonomiku, soċjali, ġeopolitiku, reġjonali u fuq is-saħħa pubblika ta' dawn il-progressi riċenti u ta' dawn il-prospettivi;e) li janalizza u jevalwa l-applikazzjoni li tkun saret attwalment tal-leġiżlazzjoni Komunitarja relevanti;f) għal dan il-għan, li jagħmel il-kuntatti xierqa u li jorganizza smigħ mal-parlamenti u mal-gvernijiet ta' l- Istati Membri u ta' pajjiżi terzi, ma' l-istituzzjonijiet Ewropej u ma' l-organizzazzjonijiet internazzjonali, kif ukoll mar-rappreżentatni tal-komunità xjentifika, ta' l-intrapriżi u tas-soċjetà ċivili, inklużi n-netwerks ta' l-awtoritajiet lokali u reġjonali;2. Jiddeċiedi li l-kompetenzi tal-kumitati permanenti tal-Parlament li għandhom f'idejhom l-adozzjoni, issegwitu u l-implimentazzjoni tal-leġiżlazzjoni Komunitarja dwar is-suġġett ma jinbidlux, imma li l-kumitat temporanju jista' jifformula rakkomandazzjonijiet għal azzjonijiet jew inizjattivi li għandhom jittieħdu;3. Jiddeċiedi li t-tul tal-mandat tal-kumitat temporanju se jkun ta' tnax-il xahar mill- 10 ta' Mejju 2007, u li wara t-tmien tiegħu l-kumitat għandu jippreżenta rapport lill-Parlament, li jkun jinkludi, jekk ikun il-każ, ir-rakkomandazzjonijiet għal azzjonijiet jew inizjattivi li għandhom jittieħdu;4. Jiddeċiedi li l-kumitat temporanju se jkollu 60 membru.[1] ĠU C 280 E, 18.11.2006, p. 120.[2] Testi adottati, P6_TA(2006)0460.[3] Testi adottati, P6_TA(2007)0038.--------------------------------------------------


title: 2010/424/CFSP: Deċiżjoni tal-Kunsill 2010/424/PESK tas- 26 ta’ Lulju 2010 li temenda l-Azzjoni Konġunta 2008/736/PESK dwar il-Missjoni ta’ Monitoraġġ tal-Unjoni Ewropea fil-Ġeorġja, EUMM Georgia

text:
               31.7.2010

               MT

               Il-Ġurnal Uffiċjali tal-Unjoni Ewropea

               L 199/29

         DEĊIŻJONI TAL-KUNSILL 2010/424/PESK
   tas-26 ta’ Lulju 2010
   li temenda l-Azzjoni Konġunta 2008/736/PESK dwar il-Missjoni ta’ Monitoraġġ tal-Unjoni Ewropea fil-Ġeorġja, EUMM Georgia
   IL-KUNSILL TAL-UNJONI EWROPEA,
   Wara li kkunsidra t-Trattat tal-Unjoni Ewropea, u b’mod partikolari l-Artikolu 28 u l-Artikolu 43(2) tiegħu,
   Billi:

               (1)

               Fil-15 ta’ Settembru 2008, il-Kunsill adotta l-Azzjoni Konġunta 2008/736/PESK dwar il-Missjoni ta’ Monitoraġġ tal-Unjoni Ewropea fil-Ġeorġja, EUMM Georgia (1).

               (2)

               L-Azzjoni Konġunta 2008/736/PESK kienet estiża l-aħħar bl-Azzjoni Konġunta 2009/572/PESK (2) sal-14 ta’ Settembru 2010. L-ammont finanzjarju ta’ referenza previst biex tkun koperta n-nefqa relatata mal-EUMM Georgia sa dik id-data ġie stabbilit għal EUR 49 600 000. L-ammont finanzjarju ta’ referenza għandu jiżdied b’ EUR 2 500 000 sabiex jippermetti għall-ħtiġiet operattivi addizzjonali tal-Missjoni.

               (3)

               L-Azzjoni Konġunta 2008/736/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   L-Artikolu 14(1) tal-Azzjoni Konġunta 2008/736/PESK huwa hawnhekk sostitwit b’dan li ġej:

      “1.   L-ammont finanzjarju ta’ referenza intenzjonat sabiex tkun koperta n-nefqa relatata mal-Missjoni għandu jkun ta’ EUR 52 100 000 .”

   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-26 ta’ Lulju 2010.

            Għall-Kunsill

            Il-President

         C. ASHTON

      (1)  ĠU L 248, 17.9.2008, p. 26.

      (2)  ĠU L 197, 29.7.2009, p. 110.